# NACRT PRIJEDLOGA ZAKONA O ŠUMAMA

## DIO PRVI

## OPĆE ODREDBE

*Predmet i cilj Zakona*

### Članak 1.

Ovim zakonom uređuje se sustav i način upravljanja, gospodarenja, korištenja i raspolaganja šumama i šumskim zemljištima, s ciljem osiguranja gospodarenja na načelima održivog gospodarenja, ekonomske i ekološke prihvatljivosti te socijalne odgovornosti.

*Interes Republike Hrvatske*

### Članak 2.

1. Šume i šumska zemljišta dobra su od interesa za Republiku Hrvatsku te imaju njezinu osobitu zaštitu.
2. Šume i šumska zemljišta zaštićuju se, upotrebljavaju, koriste i njima se gospodari na način određen ovim Zakonom i posebnim propisima.
3. Upravljanje šumama i šumskim zemljištima je sustav i način kojim Vlada Republike Hrvatske, putem središnjeg tijela nadležnog za poslove šumarstva upravlja šumama i šumskim zemljištima na načelima javnosti, predvidljivosti, učinkovitosti te odgovornosti i to na način da predlaže strateške smjernice razvoja, normativne akte i provedbene instrumente, u svrhu ostvarivanja interesa Republike Hrvatske, kroz zaštitu i očuvanje šuma i šumskog zemljišta, gospodarenje, korištenje i raspolaganje šumama i šumskim zemljištima.

*Načelo održivog gospodarenja*

### Članak 3.

1. Šume i šumska zemljišta specifično su prirodno bogatstvo te s općekorisnim funkcijama šuma uvjetuju poseban način planiranja, gospodarenja i korištenja na načelu održivog gospodarenja šumama.
2. Održivo gospodarenje šumama znači korištenje šuma i šumskog zemljišta na način, i u mjeri, koji održava njihovu biološku raznolikost, produktivnost, kapacitet za regeneraciju, vitalnost i potencijal da trenutačno i ubuduće ispune odgovarajuće ekološke, gospodarske i društvene funkcije na lokalnoj, nacionalnoj i globalnoj razini te koji ne uzrokuje štetu drugim ekosustavima.
3. Primjena načela održivog gospodarenja šumama u svrhu trenutačnog i budućeg ispunjavanja odgovarajuće ekološke, gospodarske i društvene funkcije na lokalnoj, nacionalnoj i globalnoj razini, uvažavajući socioekonomsku važnost šuma i njihovo pridonošenje ruralnom razvitku, ostvaruje se kroz:

* održivo gospodarenje šumama i višenamjensku ulogu šuma, pri čemu se mnogobrojne robe i usluge isporučuju, odnosno pružaju na uravnotežen način te se osigurava zaštita šuma
* učinkovito korištenje resursa, pri čemu se optimizira doprinos šuma, sektora šumarstva i sa šumom povezanih sektora, ruralnom razvitku, rastu i otvaranju radnih mjesta
* odgovornost za globalne šume, pri čemu se promiču održiva proizvodnja i potrošnja šumskih proizvoda.

*Općekorisne i gospodarske funkcije šuma*

### Članak 4.

1. Općekorisne funkcije šuma su:
2. zaštita tla, prometnica i drugih objekata od erozije, bujica i poplava
3. utjecaj na vodni režim i hidroenergetski sustav
4. utjecaj na plodnost tla i poljodjelsku proizvodnju
5. utjecaj na klimu
6. zaštita i unapređenje čovjekova okoliša
7. stvaranje kisika, ponor ugljika i pročišćavanje atmosfere
8. rekreativna, turistička i zdravstvena funkcija
9. stvaranje povoljnih uvjeta za divljač i ostalu faunu
10. utjecaj na zaštitne šume i šume posebne namjene.
11. Gospodarske funkcije šuma su:
12. proizvodnja drvnih šumskih proizvoda
13. proizvodnja šumskog reprodukcijskog materijala
14. proizvodnja nedrvnih šumskih proizvoda

*Šuma i šumsko zemljište*

### Članak 5.

1. U smislu ovoga Zakona, šumom se smatra zemljištekoje je suvislo obraslo šumskim drvećem i/ili njegovim grmolikim oblicima na površini od 0,1 ha i većoj, gdje se proizvodi drvna tvar i pružaju općekorisne funkcije.
2. Šumom se smatraju i: šume u zaštićenim područjima prema posebnom propisu; progale, plješine i čistine; šumski sjemenski objekti tipa sjemenski izvor (ukoliko je sastavni dio šumskog kompleksa) i sjemenska sastojina; zaštitni pojasevi drveća površine od 0,1 ha i veće i širine od 20 m i veće;šumske prosjeke širine do 5 m; šumske prometnice i svijetle pruge uz prometnicu širine do 5 m; trase vodovoda, odvodnje otpadnih voda (kanalizacije), naftovoda, plinovoda te električnih i ostalih vodova širine do 5 m unutar šumskih kompleksa.
3. Šumom se ne smatraju: odvojene skupine šumskoga drveća na površini do 0,1 ha; šumski rasadnici; šumski sjemenski objekti tipa sjemenska plantaža, roditeljska stabla, klon i klonska smjesa te sjemenski izvor ukoliko stablo ili grupa stabala nisu sastavni dio šumskog kompleksa; zaštitni pojasevi šumskog drveća površine manje od 0,1 ha ili širine manje od 20 m; drvoredi, spomenici parkovne arhitekture i parkovi u naseljenim mjestima, botanički vrtovi i arboretumi; šumske prosjeke šire od 5 m, šumske prometnice i svijetle pruge uz prometnice šire od 5 m; površine pod objektima namijenjenima prvenstveno gospodarenju i zaštiti šuma; šumska stovarišta unutar šumskih kompleksa; trase vodovoda, odvodnje otpadnih voda (kanalizacije), naftovoda, plinovoda, električnih i ostalih vodova unutar šumskih kompleksa širine veće od 5 m te eksploatacijska polja unutar šumskih kompleksa.
4. Šumskim zemljištem smatraju se: zemljište na kojem se uzgaja šuma, šumski rasadnici, šumski sjemenski objekti tipa sjemenska plantaža, roditeljska stabla, klon i klonska smjesa; šumske prosjeke šire od 5 m, šumske prometnice i svijetle pruge uz prometnice šire od 5 m; površine pod objektima namijenjenima prvenstveno gospodarenju i zaštiti šuma; šumska stovarišta unutar šumskih kompleksa; neobraslo zemljište koje je zbog svojih prirodnih obilježja i uvjeta gospodarenja predviđeno kao najpovoljnije za uzgajanje šuma te trajnu proizvodnju drvne tvari i općekorisnih funkcija uz unapređenje biološke raznolikosti šuma; trstici, bare i močvare unutar šumskih kompleksa; trase vodovoda, odvodnje otpadnih voda (kanalizacije), naftovoda, plinovoda, električnih i ostalih vodova širine veće od 5 m unutar šumskih kompleksa te eksploatacijska polja unutar šumskih kompleksa.

*Ostvarivanje interesa Republike Hrvatske u načinu upravljanja*

### Članak 6.

Interes Republike Hrvatske u upravljanju šumskim ekosustavima, ostvaruje se provođenjem mjera:

1. održivog gospodarenja šumama i šumskim zemljištima kojima se uz ekološku ravnotežu osigurava trajno održavanje i obnova šuma na način i pod uvjetima propisanim ovim Zakonom i posebnim propisima
2. zaštite šuma i šumskih zemljišta te zaštite i očuvanja općekorisnih funkcija šuma i biološke raznolikosti (čuvanjem šuma, zaštitom šuma od bolesti, štetnika, požara i izgradnje objekata u šumi i na šumskom zemljištu, utvrđivanjem posebnih uvjeta izgradnje i dr.), na način i pod uvjetima propisanim ovim Zakonom i posebnim propisima
3. Nacionalne strategije za šume te Nacionalnog programa šumarstva
4. provedbe i nadzora provođenja šumskogospodarskih planova
5. osiguravanja sredstava za održivo gospodarenje šumama
6. razminiranja šuma i šumskih zemljišta
7. sudjelovanja u upravljanju i nadzoru pravne osobekoja je ovim Zakonom ovlaštena za gospodarenje šumama i šumskim zemljištima u vlasništvu Republike Hrvatske i
8. dugoročnim motrenjem stanja šuma**.**

Nadležno tijelo

### Članak 7.

Nadležno tijelo za provedbu ovoga Zakona je središnje tijelo državne uprave koje je, sukladno zakonu kojim se uređuje ustrojstvo i djelokrug ministarstava i drugih središnjih tijela državne uprave, nadležno za obavljanje upravnih i drugih poslova u području šumarstva (u daljnjem tekstu: Ministarstvo).

*Značenje pojedinih temeljnih pojmova*

### Članak 8.

1. Pojedini pojmovi u smislu ovoga Zakona imaju sljedeća značenja:
2. *»bespravna sječa«* je svaka sječa stabala koja nije propisana šumskogospodarskim planovima ili dopuštena sukladno odredbama ovoga Zakona
3. *»biološka raznolikost«* je sveukupnost svih živih organizama koji su sastavni dijelovi kopnenih, morskih i drugih vodenih ekoloških sustava i ekoloških kompleksa, uključuje raznolikost unutar vrsta, između vrsta te između ekoloških sustava
4. *»certifikacija šuma«* je postupak u kojem treća neovisna strana ispituje postiže li gospodarenje i uporaba šuma unaprijed utvrđe­nu ekološku, gospodarsku i društvenu razinu, pri čemu se izdaje šumarski certifikat kao pisani dokument kojim treća neovisna strana potvrđuje da imatelj potvrde svojim šumama gospodari u skladu s načelima održivosti
5. *»divljač«* su posebnim zakonom određene životinjske vrste koje slobodno žive u prirodi, na površinama namijenjenim za uzgoj ili intenzivni uzgoj i razmnožavanje u svrhu lova i korištenja
6. *»doznaka stabala«* je odabiranje, obilježavanje, mjerenje stabala za sječu te obračun drvnog sječivog obujma
7. *»Hrvatska komora inženjera šumarstva i drvne tehnologije«* (u daljnjem tekstu: Komora) je samostalna i neovisna strukovna organizacija koja obavlja povjerene joj javne ovlasti, čuva ugled, čast i prava svojih članova (ovlaštenih inženjera šumarstva i drvne tehnologije), skrbi da ovlašteni inženjeri obavljaju svoje poslove savjesno i u skladu sa zakonom te promiče, zastupa i usklađuje njihove interese pred državnim i drugim tijelima u zemlji i inozemstvu
8. *»Hrvatska poljoprivredno - šumarska savjetodavna služba«* (u daljnjem tekstu: Služba) je specijalizirana javna ustanova za obavljanje poslova savjetodavnih usluga u poljoprivredi, šumarstvu i ribarstvu
9. *»izvoditelj šumarskih radova«* je fizička ili pravna osoba koja je registrirana za izvođenje šumarskih radova te joj je u postupku licenciranja izvoditelja šumarskih radova izdana strukovna licencija
10. *»konverzija šuma«* obuhvaća šumskouzgojne postupke koji se provode u sastojini s ciljem promjene njezine strukture, a razlikujemo promjene sastojinskog oblika, uzgojnog oblika, degradacijskih oblika šume u uzgojne oblike šuma te promjenu načina gospodarenja šumama
11. *»krčenje šuma«* je sječa svih ili gotovo svih stabala i/ili njegovih grmolikih oblika u šumi radi provedbe dokumenata prostornog uređenja ili izgradnje šumske infrastrukture
12. *»licenciranje izvoditelja šumarskih radova«* je postupak u kojem pravna osoba s povjerenim javnim ovlastima potvrđuje da osoba koja je podnijela zahtjev za licenciranje (pristupnik) ispunjava propisane strukovne kriterije koji je čine stručno kvalificiranom i poslovno sposobnom za izvođenje radova u šumarstvu, a za što joj se izdaje strukovna licencija Komore
13. *»lugar«* je fizička osoba zadužena za čuvanje šuma
14. *»nacionalna inventura šumskih resursa«* je višenamjensko i cjelovito prikupljanje podataka o šumama i šumskim zemljištima
15. *»neovlašteno zauzimanje šuma i šumskih zemljišta«* je svako samovoljno zaposjedanje i korištenje šuma i šumskih zemljišta radi stjecanja imovinske ili druge koristi
16. *»ovlašteni inženjer«* je osoba sa završenim diplomskim sveučilišnim ili integriranim preddiplomskim i diplomskim sveučilišnim studijem šumarstva i upisana je u Imenik ovlaštenih inženjera Komore
17. *»potpomognuto područje«* – područje Republike Hrvatske koje je na temelju indeksa razvijenosti ocijenjeno kao područje koje prema stupnju razvijenosti zaostaje za nacionalnim prosjekom i čiji je razvoj potrebno dodatno poticati
18. *»pustošenje šuma«* je svaki nezakonit zahvat u šumama i na šumskim zemljištima kojim se remeti gospodarenje šumama
19. *»šumska sastojina«* je dio šume koji se od ostalih dijelova šume razlikuje po vrsti drveća, načinu gospodarenja, načinu postanka, starosti i stadiju razvitka
20. *»šumski ekosustav«* je zajednica biljaka, životinja i mikroorganizama u kojem drveće i druga drvenasta vegetacija određuju strukturne i funkcionalne odnose na određenom staništu i pri određenim ekološkim uvjetima
21. *»šumski požar«* je požar koji nastaje i širi se šumom i šumskim zemljištem ili koji nastaje na drugomu zemljištu i širi se šumom i šumskim zemljištem
22. *»šumski kompleks«* je prostorna cjelina koja se sastoji od šume i šumskog zemljišta koji čine šumski ekosustav, a graniči sa zemljištem drugog načina uporabe
23. *»šumski proizvodi«* su svi proizvodi šuma i šumskoga zemljišta, uključujući:
24. šumsko drveće i grmlje te sve njihove dijelove
25. biomasu ukupne šumske vegetacije
26. cvjetove, sjeme, plodove, koru drveta, korijenje
27. mahovinu, paprat, travu, trsku, cvijeće, ljekovito, aromatično i jestivo bilje, druge biljke i njihove dijelove
28. gljive
29. med, smolu
30. listinac, travnati ili pašnjački prekrivač
31. divljač i ostale životinje koje žive u šumi
32. treset i humus
33. *»urbana šuma«* je šuma u urbanim i periurbanim sredinama kojoj primarni cilj nije proizvodnja drvne tvari već rekreacija građana, ljepota krajobraza i pružanje drugih općih koristi
34. *»urbano šumarstvo«* je specijalizirana grana šumarstva s ciljem uzgajanja i održavanja stabala zbog njihove sadašnje i moguće uloge na fiziološko stanje, sociologiju i ekonomsku dobrobit urbanog društva i ulogom koja podrazumijeva sveukupno pozitivno djelovanje stabala na njihov okoliš te rekreativnu i estetsku vrijednost
35. *»zaštićeno područje«* je područje zaštićeno na temelju propisa o zaštiti prirode
36. *»zaštita šuma«* je skup mjera koje su dužne poduzimati osobe koje gospodare šumama radi zaštite šuma od požara, drugih elementarnih nepogoda, štetnih organizama i štetnih antropogenih utjecaja
37. *»zavičajna vrsta«* (autohtona vrsta) je vrsta koja prirodno obitava u određenom ekološkom sustavu nekog područja.
38. Ostali pojmovi uporabljeni u ovom Zakonu imaju značenje određeno posebnim zakonom kojim se uređuje područje poljoprivrede i poljoprivrednog zemljišta, područje prostornog uređenja, područje gradnje, područje vlasništva i drugih stvarnih prava, i drugim posebnim zakonima.
39. Izrazi koji se koriste u ovome Zakonu, a imaju rodno značenje odnose se jednako na muški i ženski rod.

## DIO DRUGI

## GOSPODARENJE ŠUMAMA

*Sveeuropski kriteriji za održivo gospodarenje šumama*

### Članak 9.

1. Gospodarenje šumama obuhvaća uzgoj, zaštitu i korištenje šuma i šumskih zemljišta te planiranje, projektiranje, izgradnju i održavanje šumske infrastrukture, sukladno sveeuropskim kriterijima za održivo gospodarenje šumama.
2. Sveeuropski kriteriji za održivo gospodarenje šumom su:
3. održavanje i odgovarajuće poboljšanje šumskih ekosustava i njihov doprinos globalnome ciklusu ugljika
4. održavanje zdravlja i vitalnosti šumskog ekosustava
5. održavanje i poticanje proizvodnih funkcija šume
6. održavanje, očuvanje i odgovarajuće poboljšanje biološke raz­nolikosti u šumskom ekosustavu
7. održavanje i odgovarajuće poboljšanje zaštitnih funkcija u upravljanju šumom (posebno tla i vode)
8. održavanje drugih socijalno-ekonomskih funkcija i uvjeta.

*Način gospodarenja šumama i zaštita šumskog ekosustava*

### Članak 10.

1. Šumoposjednici gospodare šumama održavajući i unapređujući biološku i krajobraznu raznolikost te skrbe o zaštiti šumskoga ekosustava, i pri tome su obvezni:
2. održavati prirodni sastav šume i podržavati zavičajne vrste
3. težiti očuvanju gospodarski važnijih vrsta drveća gdje za to postoje uvjeti i potreba
4. smještajem i strukturom umjetno podignutih sastojina poti­cati zaštitu i obnovu prirodnih šuma, a ne povećavati pritisak na njih
5. izabrati vrste za umjetno podizanje sastojina i obnovu degradiranih sastojina obavljati na temelju opće prikladnosti stanišnim uvjetima i ciljevima gospodarenja, dajući prednost zavičajnim vrstama i lokalnoj provenijenciji
6. koristiti samo one unesene vrste, provenijencije i varijetete čiji je utjecaj na ekosustav, genetički integritet zavičajnih vrsta i lokalnu provenijenciju stručno procijenjen i čiji se negativni utjecaj može izbjeći ili umanjiti
7. izbjegavati sječu zaštićenih, rijetkih i ugroženih vrsta drveća, šumskih voćkarica i ostalih vrsta s bobičastim plodovima te ih štititi i unositi prilikom obnove šume
8. voditi skrb o drugim vrstama u ekosustavu
9. podržavati tradicionalni način gospodarenja na odgovarajućim staništima koji oblikuje vrijedan ekosustav, kada je to ekonomski provedivo
10. u šumama koje su ugrožene sušenjem i elementarnim nepogodama uspostaviti cjelovitu mrežu nadzora radi sagledavanja kretanja negativnih procesa
11. gospodarenje šumom provoditi na način kojim se ne uzrokuju trajne štete ekosustava te poduzimati mjere za poboljšanje i održanje biološke raznolikosti
12. vrstu i način korištenja sredstava pri uzgoju, iskorištavanju i zaštiti šuma prilagoditi posebnostima staništa i vrsta
13. uzgoj, iskorištavanje i zaštitu šuma te gradnju i održavanje šumske infrastrukture prilagoditi zaštiti tla i voda u smislu izbjegava­nja štetnih utjecaja na kvalitetu i kvantitetu izvora i akumulacija te slobodno kretanje površinskih i podzemnih voda.
14. Infrastrukturu u šumskim ekosustavima treba planirati i projektirati na način koji je najmanje štetan za šumsko stanište vodeći brigu o posebnim geološkim, vegetacijskim, hidrološkim i drugim vrijed­nostima, a posebno o ekološki vrijednim dijelovima ekosustava utvrđenim posebnim propisima (dijelovi ekološke mreže, staništa, selidbeni koridori rijetkih, osjetljivih ili ugroženih vrsta).

*Provedba sveeuropskih kriterija i uvažavanje općeg interesa*

### Članak 11.

Radi osiguranja provedbe sveeuropskih kriterija iz članka 9. stavka 2. ovoga Zakona te uvažavanja općeg interesa u gospodarenju šumama, šumoposjednici su dužni:

* gospodariti šumama u skladu sa šumskogospodarskim planovima
* dopustiti neometan pristup šumi osobama ovlaštenim za obav­ljanje nadzora nad gospodarenjem šumama
* dopustiti provedbu propisanih motrenja, izmjera za potrebe nacionalne inventure šumskih resursa, sakupljanja podataka suklad­no međunarodnim obvezama te znanstvenih istraživanja.

*Šumskogospodarsko područje Republike Hrvatske*

### Članak 12.

1. Šumskogospodarsko područje Republike Hrvatske (u daljnjem tekstu: šumskogospodarsko područ­je) je područje koje se ustanovljuje na svim šumama i šumskim zemljištima na teritoriju Republike Hrvatske kao funkcionalna cjelina koja se utvrđuje s ciljem osiguranja jedinstvenog, trajnog i održivog gospodarenja šumama i šumskim zemljištima te planiranja i usmjeravanja njihova razvoja.
2. Šumskogospodarsko područje dijeli se na gospodarske jedinice, a gospodarska jedinica se dijeli na odjele i odsjeke, s tim da se gospodarske jedinice formiraju posebno za šume i šumska zemljišta u vlasništvu Republike Hrvatske, a posebno za šume i šumska zemljišta u vlasništvu privatnih šumoposjednika te su njihove granice i područje obuhvata prilagođeni organizacijskim potrebama gospodarenja šumama i prometnicama, uz obuhvat jednog ili više šumskih kompleksa.
3. Osnivanje novih gospodarskih jedinica te promjene granicapostojećihMinistarstvo odobrava rješenjem.
4. Za svaku gospodarsku jedinicu izrađuje se šumskogospodarski plan.
5. Protiv rješenja iz stavka 3. ovoga članka nije dopuštena žalba, ali se može pokrenuti upravni spor.

*Registar šumskogospodarskog područja*

### Članak 13.

1. Za šumskogospodarsko područje ustanovljuje se Registar šumskogospodarskog područja Republike Hrvatske (u daljnjem tekstu: Registar) pri Ministarstvu.
2. Registar se vodi u elektroničkom obliku, sastoji se od više upisnika podataka, a pristup osnovnim informacijama te obavijestima iz Registra osigurava se pod razmjernim, nediskriminirajućim i transparentnim uvjetima.
3. Sadržaj Registra, način prikupljanja podataka, vođenje i upis u upisnike podataka u Registar, izradu i uspostavu Registra, dostupnost i uvjete korištenja podataka iz Registra, način dostavljanja te vrstu i strukturu podataka kao i objavu pojedinih podataka iz Registra na mrežnoj stranici Ministarstva, ministar propisuje pravilnikom.

*Šumoposjednik*

### Članak 14.

1. Šumoposjednik je svaka pravna ili fizička osoba koja kao vlasnik i/ili posjednik gospodari šumom i/ili šumskim zemljištem.
2. U smislu ovoga Zakona šumoposjednici su:
3. javni šumoposjednik je pravna osoba koja je ovim Zakonom ovlaštena za gospodarenje šumom i/ili šumskim zemljištem u vlasništvu Republike Hrvatske
4. pravna osoba sa statusom javne ustanove čiji je osnivač Republika Hrvatska i njezine znanstveno-nastavne sastavnice, koje svoju znanstveno-nastavnu djelatnost i znanstvenoistraživački rad obavljaju iz područja šumarstva (u daljnjem tekstu: Ustanova).
5. privatni šumoposjednik je pravna ili fizička osoba koja je vlasnik šume i/ili šumskog zemljišta te posjednik koji ima pravno ovlaštenje vlasnika za korištenje šume i/ili šumskog zemljišta
6. Prema površini šume i šumskog zemljišta kojima gospodari privatni šumoposjednik može biti:
7. mali šumoposjednik koji gospodari šumom i/ili šumskim zemljištem površine do 20 ha
8. srednji šumoposjednik koji gospodari šumom i/ili šumskim zemljištem površine veće od 20, a manje od 300 ha
9. veliki šumoposjednik koji gospodari šumom i/ili šumskim zemljištem površine veće od 300 ha.

*Upis u upisnik privatnih šumoposjednika*

### Članak 15.

1. Privatni šumoposjednik može se upisati u upisnik privatnih šumoposjednika na temelju zahtjeva za upis.
2. Privatni šumoposjednici se upisuju u upisnik privatnih šumoposjednika ili zahtijevaju izmjenu i dopunu postojećeg upisapri uredima državne uprave u županiji, odnosno gradskom uredu Grada Zagreba nadležnom za poslove šumarstva (u daljnjem tekstu: nadležni ured), na čijem području se nalazi šuma i šumsko zemljište koji su temelj zahtjeva.
3. Uz zahtjev za upis u upisnik privatnih šumoposjednika prilažu se dokazi, vlasnički list ili pravno ovlaštenje vlasnika, kojima se potvrđuju uvjeti za privatnog šumoposjednika iz odredbi ovoga Zakona, a o zahtjevu nadležni ured odlučuje rješenjem.
4. Protiv rješenja iz stavka 3. ovoga članka nije dopuštena žalba, ali se može pokrenuti upravni spor.
5. Uvjete i način upisa u upisnik privatnih šumoposjednika, kao i uvjete korištenja podataka iz upisnika te način vođenja, ministar propisuje pravilnikom.

*Gospodarenje i korištenje šumama i šumskim zemljištima*

### Članak 16.

1. Šumama i šumskim zemljištima u vlasništvu Republike Hrvatske gospodari javni šumoposjednik.
2. Šumama i šumskim zemljištima koji nisu u vlasništvu Republike Hrvatske gospodare privatni šumoposjednici.
3. Iznimno od odredbe stavka 1. ovoga članka, pojedinim šumama i šumskim zemljištima u vlasništvu Republike Hrvatske namijenjenima znanstvenim istraživanjima i nastavi gospodari Ustanova.
4. Drvni sortimenti iz šuma kojima gospodari Ustanova prodaju se javnim nadmetanjem koje provodi javni šumoposjednik, na način i uz uvjete određene propisima koji uređuju prodaju drvnih sortimenata, a sredstva ostvarena prodajom prihod su Ustanove.
5. Pojedine šume i šumska zemljišta u vlasništvu Republike Hrvatske mogu koristiti javnopravna tijela i pravne osobe čiji je osnivač Republika Hrvatska (u daljnjem tekstu: Korisnici).
6. Korištenje iz stavka 5. ovoga članka je, u smislu ovoga Zakona, upotreba pojedine šume i šumskog zemljišta bez prava na gospodarenje istom, u svrhu poslova koje Korisnici obavljaju iz područja policijskog, obrambenog, pravosudnog i zdravstvenog sustava te iz drugih područja sukladno posebnim propisima.
7. Gospodarenje šumama i šumskim zemljištima iz ovoga članka obavlja se na načelu održivog gospodarenja šumama, na način i uz uvjete propisane ovim Zakonom i posebnim propisima.

✧ vidi [**kȍrīst**](http://hjp.znanje.hr/index.php?show=search_by_id&id=ellkWRU%3D)

*Gospodarenje šumama i šumskim zemljištima u vlasništvu Republike Hrvatske*

### Članak 17.

1. Javni šumoposjednik je pravna osoba od strateškog interesa za Republiku Hrvatsku koja gospodari šumama i šumskim zemljištima u vlasništvu Republike Hrvatske.
2. Osnivač javnog šumoposjednika kao trgovačkog društva je Republika Hrvatska.
3. Sjedište javnog šumoposjednika je u Zagrebu.
4. Naziv javnog šumoposjednika je ''HRVATSKE ŠUME društvo s ograničenom odgovornošću''.
5. Model organizacije, djelatnosti i način poslovanja javnog šumoposjednika utvrđeni su izjavom o osnivanju.

*Odlučivanje smatra li se neko zemljište šumom ili šumskim zemljištem*

### Članak 18.

1. U slučaju sumnje ili spora smatra li se neko zemljište šumom ili šumskim zemljištem, Ministarstvo odlučuje rješenjem.
2. Uz zahtjev za odlučivanje smatra li se neko zemljište šumom ili šumskim zemljištem prilažu se dokazi o postojanju pravnog interesa ili posebnog pravnog interesa, vlasnički list, dokazi o stanju posjeda, o statusu i namjeni zemljišta prema prostorno planskoj dokumentaciji, kao i ostala dokumentacija u vezi zemljišta o kojem se odlučuje.
3. Danom pravomoćnosti rješenja iz stavka 1. ovoga članka, kojim je utvrđeno da se neko zemljište smatra šumskim zemljištem ili šumom, to zemljište je uključeno u šumskogospodarsko područje Republike Hrvatske, a kojim je utvrđeno da se neko zemljište ne smatra šumskim zemljištem ili šumom, to zemljište je isključeno iz šumskogospodarskog područja Republike Hrvatske.
4. Protiv rješenja iz stavka 1. ovoga članka nije dopuštena žalba, ali se može pokrenuti upravni spor.

*Sanacija i umjetna obnova u određenom roku*

### Članak 19.

Šumoposjednici su dužni sanirati i obnoviti opožarene površine, umjetno obnoviti površine na kojima nije uspjelo prirodno pomlađivanje i površine na kojima je izvršeno pustošenje, u roku dva vegetacijska razdoblja, ako taj rok nije utvrđen šumskogospodarskim planom.

*Izvršenje i provedba mjera*

### Članak 20.

1. Ukoliko šumoposjednici ne izvrše mjere naređene na osnovi ovoga Zakona i na osnovi njega donesenih propisa, kao i na temelju posebnih propisa, ove će mjere provesti tijelo koje ih je naredilo ili pravna osoba koju ono ovlasti, na trošak šumoposjednika ili pravne osobe koja koristi šumu ili šumsko zemljište, a bila je dužna izvršiti naređene mjere.

*Kretanje i posjet šumi ili šumskim zemljištima*

### Članak 21.

1. Fizičke osobe mogu se kretati šumom ili šumskim zemljištem kao posjetitelji šuma, ako nije drukčije određeno ovim Zakonom ili drugim propisom.
2. Posjetom šumi ili šumskom zemljištu smatra se šetnja i ostali oblici građanskog uživanja u šumi i/ili šumskom zemljištu, bez stjecanja imovinske koristi.
3. Posjetitelji šume ili šumskog zemljišta preuzimaju sve rizike kojima su izloženi prilikom kretanja šumom ili šumskim zem­ljištem.
4. Šumoposjedniknije dužan poduzimati posebne mjere opreza prema posjetiteljima šuma niti se može smatrati odgovornim za bilo kakve štete ili ozljede koje pretrpe takve osobe, osim ako su bile nanesene namjerno ili grubom nepažnjom prilikom obavljanja redovne djelatnosti gospodarenja šumom.

*Šuma i šumsko zemljište prema namjeni*

### Članak 22.

1. Prema namjeni šume i šumska zemljišta mogu biti:
2. gospodarska
3. zaštitna
4. posebne namjene.
5. Gospodarska šuma i šumsko zemljište uz očuvanje i unapređenje njihovih općekorisnih funkcija koristi se prvenstveno za proizvodnju šumskih proizvoda.
6. Zaštitna šuma i šumsko zemljište uz očuvanje i unapređenje njihovih općekorisnih funkcija prvenstveno služe za zaštitu tla, voda, naselja, objekata i druge imovine.
7. Šuma i/ili šumsko zemljište posebne namjene su:
8. šumski sjemenski objekti kategorije „selekcioniran“, „kvalificiran“ i „testiran“
9. zaštićena šuma – šuma i šumsko zemljište unutar zaštićenih područja ili prirodnih vrijednosti zaštićene na temelju propisa o zaštiti prirode
10. šuma za odmor, rekreaciju, izgradnju golf igrališta, kampa i drugih sportsko-rekreacijskih objekata – šuma i šumsko zemljište čija je namjena stvaranje potrebnih uvjeta za odmor, rekreaciju posjetitelja, izgradnju golf igrališta, kampa i drugih sportsko-rekreacijskih objekata
11. šuma za znanstvena istraživanja – šuma i šumsko zemljište namijenjeni znanstvenim istraživanjima i nastavi
12. šuma za potrebe obrane Republike Hrvatske – šuma i šumsko zemljište namijenjeni potrebama obrane Republike Hrvatske te
13. šuma za potrebe utvrđene posebnim propisima – šuma i šumsko zemljište namijenjeni potrebama utvrđenim posebnim propisima.
14. Namjena šume i šumskog zemljišta posebne namjene osim namjene navedene u stavku 4. ovoga članka može biti gospodarska ili zaštitna.

*Gospodarenje šumom i šumskim zemljištem*

### Članak 23.

1. Šumoposjednici su dužni gospodariti šumom i šumskim zemljištem na način propisan ovim Zakonom.
2. Gospodarenje šumom i šumskim zemljištem obuhvaća radove:
3. izrade, obnove i revizije šumskogospodarskih planova
4. prirodne obnove šuma
5. umjetne obnove šuma
6. podizanja novih šuma na neobraslom šumskom zemljištu
7. konverzije šuma
8. sanacije i obnove šuma oštećenih biotskim i abiotskim čimbenicima
9. njege šuma prorjedom
10. zaštite šuma od štetnih organizama i požara
11. doznake stabala
12. čuvanja šuma
13. rasadničarstva i sjemenarstva
14. projektiranja, izgradnje**,** rekonstrukcija i održavanja šumske infrastrukture
15. održavanja izvora, bunara i cisterni
16. pridobivanja drvnih šumskih proizvoda
17. pridobivanja nedrvnih šumskih proizvoda.

*Provođenje radova gospodarenja šumom i šumskim zemljištem u zaštićenim područjima*

### Članak 24.

Osoba koja upravlja zaštićenim područjem, u kojem je zabranjena gospodarska djelatnost sukladno posebnom propisu, dužna je osigurati sredstva za provedbu aktivnosti iz programa zaštite, njege i obnove šuma koji sadrži mjere njihove zaštite.

*Hrvatska poljoprivredno-šumarska savjetodavna služba*

### Članak 25.

1. Hrvatska poljoprivredno-šumarska savjetodavna služba, kaospecijalizirana javna ustanova za obavljanje poslova savjetodavnih usluga u poljoprivredi, šumarstvu i ribarstvu, nadležna jeza obavljanje poslova dijela javnih ovlasti te unapređenja gospodarenja šumama i šumskim zemljištima privatnihšumoposjednika u Republici Hrvatskoj.
2. Djelatnosti Hrvatske poljoprivredno-šumarske savjetodavne službe u području šumarstva za privatne šumoposjednike uređene su statutom.

## DIO TREĆI

## PLANIRANJE U ŠUMARSTVU

1. **Nacionalna strategija šumarstva, Nacionalni program šumarstva i Nacionalna inventura šumskih resursa**

*Općenito o strategiji i programu*

### Članak 26.

1. Nacionalnom strategijom šumarstva utvrđuje se i definira nacionalna politika šumarstva te osigurava njezina usklađenost sa strateškim dokumentima Republike Hrvatske.
2. Nacionalnim programom šumarstva utvrđuju se uvjeti za provođenje elemenata šumarske politike te se definira okvir potrajnog gospodarenja šumama uvažavajući njihovu višenamjensku ulogu i uporabu. Njegov sastavni dio jesu provedbe politika, praćenja i procjena na nacionalnoj razini s ciljem daljnjeg unapređenja potrajnog gospodarenja šumama, kao i uspostavljanje i očuvanje prirodnih odnosa među vrstama i unapređivanje njihovih prirodnih staništa. Nacionalnim programom šumarstva uspostavlja se suradnja s drugim sektorima te osigurava njihovo usklađivanje aktivnosti pri provođenju šumarskih politika.
3. Za kvalitetno planiranje u šumarstvu provodise nacionalna inventura šumskih resursa kojom će se prikupljati informacije o stanju šuma za potrebe šumarske politike i šumarske operative, ekologije, lovstva, zaštite okoliša, zaštite prirode, drvoprerađivačke industrije te za potrebe državnih i međunarodnih organizacija.
4. Nacionalnu strategiju šumarstva iz stavka 1. ovoga članka donosi Hrvatski sabor na prijedlog Vlade Republike Hrvatske, a izrađuje je Ministarstvo.
5. Nacionalni program šumarstva iz stavka 2. ovoga članka donosi Vlada Republike Hrvatske.
6. Postupak provođenja nacionalne inventure šumskih resursa iz stavka 4. ovoga članka ministar propisuje pravilnikom.
7. **Šumskogospodarski planovi**

*Naziv šumskogospodarskih planova*

### Članak 27.

1. Šumskogospodarski planovi su temeljni dokumenti za gospodarenje i korištenje šuma i šumskih zemljišta na području Republike Hrvatske, koji utvrđuju uvjete za skladno korištenje šuma i šumskoga zemljišta i zahvate u tom prostoru, potreban opseg uzgoja i zaštite šuma, mogući stupanj iskorištenja te uvjete za gospodarenje životinjskim svijetom.
2. Šumskogospodarski planovi su:

* šumskogospodarska osnova područja Republike Hrvatske (u daljnjem tekstu: Osnova područja)
* osnova gospodarenja gospodarskom jedinicom (u daljnjem tekstu: Osnova gospodarenja)
* program gospodarenja gospodarskom jedinicom i plan upravljanja područjem ekološke mreže (u daljnjem tekstu: Program gospodarenja)
* program gospodarenja šumama privatnih šumoposjednika
* program gospodarenja šumskim sjemenskim objektima
* program gospodarenja šumama za odmor, rekreaciju, izgradnju golf igrališta, kampa i drugih sportsko-rekreacijskih objekata
* program gospodarenja šumama za znanstvena istraživanja i nastavu
* program gospodarenja šumama za potrebe obrane Republike Hrvatske
* program gospodarenja šumama za potrebe utvrđene posebnim propisima
* program zaštite, njege i obnove šuma
* operativni godišnji planovi za ostvarivanje prava na sredstva iz naknade za korištenje općekorisnih funkcija šuma.

*Sadržaj i trajanje šumskogospodarskih planova*

### Članak 28.

1. Osnovom područja planiraju se zahvati na šumama i šumskim zemljištima šumskogospodarskog područja za razdoblje od 10 godina (I/1 gospodarsko polurazdoblje), planira potrajnost prihoda etata za daljnjih 10 godina (I/2 gospodarsko polurazdoblje) i za idućih 20 godina (II gospodarsko razdoblje), a obnavlja se svakih 10 godina.
2. Osnove i Programi gospodarenja propisuju zahvate na šumama i šumskim zemljištima gospodarske jedinice javnog šumoposjednika za razdoblje od 10 godina (I/1 gospodarsko polurazdoblje), planiraju potrajnost prihoda etata za daljnjih 10 godina (I/2 gospodarsko polurazdoblje) i za idućih 20 godina (II gospodarsko razdoblje), a obnavljaju se svakih 20 godina uz reviziju svakih 10 godina.
3. Programi gospodarenja šumama privatnih šumoposjednika propisuju zahvate na šumama i šumskim zemljištima gospodarske jedinice privatnih šumoposjednika za razdoblje 10 godina (I/1 gospodarsko polurazdoblje), planiraju potrajnost prihoda etata za daljnjih 10 godina (I/2 gospodarsko polurazdoblje) i za idućih 20 godina (II gospodarsko razdoblje), a obnavljaju se svakih 20 godina uz reviziju svakih 10 godina.
4. Programi zaštite, njege i obnove šuma utvrđuju zahvate na šumama i šumskim zemljištima unutar zaštićenih područja ili prirodnih vrijednosti zaštićenih na temelju propisa o zaštiti prirode u kojima je zabranjena gospodarska aktivnost i korištenje prirodnih dobara za razdoblje od 10 godina, a obnavljaju se svakih 10 godina.
5. Programi gospodarenja šumskim sjemenskim objektima utvrđuju zahvate na šumama koje služe za proizvodnju šumskog sjemena za razdoblje od 10 godina, a obnavljaju se svakih 10 godina.
6. Programi gospodarenja šumama za odmor, rekreaciju, izgradnju golf igrališta, kampa i drugih sportsko-rekreacijskih objekata utvrđuju zahvate na šumama i šumskim zemljištima za odmor i rekreaciju za razdoblje od 10 godina, a obnavljaju se svakih 10 godina.
7. Programi gospodarenja šumama za znanstvena istraživanja i nastavu, programi gospodarenja šumama za potrebe obrane Republike Hrvatske i programi gospodarenja šumama za potrebe utvrđene posebnim propisima propisuju zahvate na šumama i šumskim zemljištima gospodarske jedinice za razdoblje od 10 godina (I/1 gospodarsko polurazdoblje), planiraju potrajnost prihoda etata za daljnjih 10 godina (I/2 gospodarsko polurazdoblje) i za idućih 20 godina (II gospodarsko razdoblje), a obnavljaju se svakih 20 godina uz reviziju svakih 10 godina.
8. Za šume unutar zaštićenih područja ili prirodnih vrijednosti, zaštićene na temelju propisa o zaštiti prirode u kojima je dozvoljena gospodarska aktivnost i korištenje prirodnih dobara, nije potrebno izrađivati poseban program već se njima gospodari na temelju šumskogospodarskog plana gospodarske jedinice u čijem se sastavu nalaze.
9. Operativnim godišnjim planom za ostvarivanje prava na sredstva iz naknade za korištenje općekorisnih funkcija šuma planira se utrošak sredstava općekorisnih funkcija šuma za radove propisane Zakonom, u razdoblju trajanja od 1 godine.
10. Sadržaj šumskogospodarskih planova u postupku i nakon odobravanja dostupan je javnosti.
11. Šumskogospodarski planovi nakon isteka važenja trajno se pohranjuju.
12. Sadržaj, rok donošenja te način izrade šumskogospodarskih planova ministar propisuje pravilnikom.

*Postupak odobravanja, obnove ili revizije šumskogospodarskih planova*

### Članak 29.

1. Šumskogospodarski plan, njegovu obnovu ili reviziju Ministarstvo odobrava rješenjem i to za šume i šumska zemljišta u vlasništvu Republike Hrvatske na prijedlog javnog šumoposjednika ili Ustanove, a za šume privatnih šumoposjednika na prijedlog Službe.
2. Osnova područja odobrava se na temelju mišljenja povjerenstva o njezinoj usklađenosti sa strateškim dokumentima šumarstva i odrednicama prostornog planiranja.
3. Osnovu područja izrađuje javni šumoposjednik, a izrada se financira iz sredstava naknade za korištenje općekorisnih funkcija šuma razmjerno udjelima zemljišta u vlasništvu Republike Hrvatske i zemljišta privatnih šumoposjednika u ukupnoj površini šuma i šumskih zemljišta Republike Hrvatske.
4. Šumskogospodarski planovi te njihova obnova ili revizija odobrava se na temelju mišljenja povjerenstva o njihovoj usklađenosti s Osnovom područja i odredbama ovoga Zakona.
5. Povjerenstvo iz stavka 2. i 4. ovoga članka iz reda šumarskih stručnjaka osniva ministar.
6. Javni šumoposjednik, Ustanova te Služba dužni su izrađivati šumskogospodarske planove te ih redovito obnavljati ili revidirati.
7. Troškovi izrade, obnove ili revizije šumskogospodarskih planova za šume i šumska zemljišta u vlasništvu Republike Hrvatske i troškovi rada povjerenstva iz stavka 5. ovoga članka terete javnog šumoposjednika i Ustanovu, a troškovi izrade, obnove ili revizije šumskogospodarskih planova za šume i šumska zemljišta privatnih šumoposjednika i troškovi rada povjerenstva iz stavka 5. ovoga članka terete Službu.
8. Troškove izrade, obnove ili revizije Programa gospodarenja šumama za odmor, rekreaciju, izgradnju golf igrališta, kampa i drugih sportsko-rekreacijskih objekata za šume i šumska zemljišta u vlasništvu Republike Hrvatske i provedbe aktivnosti iz programa snose podnositelj zahtjeva odnosno nositelj prava građenja.
9. Iznimno od odredbe stavka 7. ovoga članka, srednji i veliki šumoposjednik mogu od Ministarstva zahtijevati formiranje vlastite gospodarske jedinice i snositi troškove izrade programa gospodarenja šumama privatnih šumoposjednika.
10. Javni šumoposjednik, Ustanova i Služba dužni su u šumskogospodarskim planovima voditi propisane evidencije o izvršenim radovima.
11. Iznimno od odredbe stavka 10. ovoga članka, javni šumoposjednik dužan je u Osnovi područja voditi propisane evidencije o izvršenim radovima.
12. Za potrebe vođenja evidencija iz stavka 11. ovoga članka, potrebne podatke javnom šumoposjedniku dužni su dostaviti Ustanova i Služba.
13. Protiv rješenja iz stavka 1. ovoga članka nije dopuštena žalba, ali se može pokrenuti upravni spor.

## DIO ČETVRTI

## ZAŠTITNE ŠUME I ŠUME POSEBNE NAMJENE

*Gospodarenje zaštitnim šumama i šumama posebne namjene*

### Članak 30.

Način gospodarenja i obnove zaštitnih šuma i šuma poseb­ne namjene propisuje se šumskogospodarskim planovima, u skladu sa svrhom radi koje su takvima proglašene i na način određen aktom o njihovome proglašenju.

*Proglašavanje zaštitne šume ili gospodarske šume*

### Članak 31.

1. Ministarstvo rješenjem o odobrenju šumskogospodarskog plana pojedinu šumu proglašava gospodarskom ili zaštitnom šumom.
2. Prije proglašenja šume gospodarskom ili zaštitnom Ministarstvo nije dužno pribaviti mišljenje šumoposjednika.

*Proglašavanje šume posebne namjene*

### Članak 32.

1. Ministarstvo donošenjem akta o proglašenju pojedinu šumu i šumsko zemljište proglašava šumom posebne namjene.
2. Iznimno od odredbe stavka 1. ovoga članka Ministarstvo ne proglašava šume posebne namjene iz članka 22. stavak 4. točka 2., ali prije njihovog proglašenja mora dati svoju suglasnost.
3. Prije donošenja akta o proglašenju šume privatnih šumoposjednika šumom posebne namjene, podnositelj zahtjeva za proglašenje dužan je osigurati sredstva koja nadoknađuju ograničenje prava gospodarenja koje se privatnom šumoposjedniku ograničava.
4. Iznimno od odredbe stavka 1. ovoga članka, šumske sjemenske objekte proglašava Ministarstvo sukladno posebnom propisu.
5. Iznimno od odredbe stavka 1. ovoga članka, šumu posebne namjene za potrebe obrane Republike Hrvatske proglašava Vlada Republike Hrvatske na prijedlog središnjeg tijela nadležnog za obranu Republike Hrvatske.
6. Šume posebne namjene, osim šuma iz stavka 2. i 5. ovoga članka, proglašava Ministarstvo na prijedlog zainteresiranih tijela državne uprave i pravnih osoba čiji je osnivač Republika Hrvatska.

*Lovnogospodarski planovi*

### Članak 33.

1. Šumskogospodarskim planovima utvrđuju se vrste i broj divljači koja se može uzgajati u šumi, uvažavajući zakonitosti prirodnog sklada između divljači i staništa, smjernice gospodarenja šumama te odredbe posebnih zakona i međunarodnih ugovora.
2. Lovnogospodarski planovi moraju biti usklađeni sa šumskogospodarskim planovima iz stavka 1. ovoga članka.

## DIO PETI

## KORIŠTENJE ŠUMA, ŠUMSKIH ZEMLJIŠTA I ŠUMSKIH PROIZVODA

*Doznaka stabala*

### Članak 34.

1. U šumi se mogu sjeći samo doznačena stabla.
2. Doznaku stabala u šumama u vlasništvu Republike Hrvatske obavlja javni šumoposjednik i Ustanova, a u šumama privatnihšumoposjednika doznaku stabala obavlja osoba koja posjeduje odgovarajuću licenciju Komore.
3. Doznaku stabala može izvršiti osoba sa završenim preddiplomskim ili diplomskim sveučilišnim ili integriranim preddiplomskim i diplomskim sveučilišnim studijem šumarstva.
4. Zahtjev za doznaku stabalaprivatni šumoposjednik podnosi Službi.
5. O zahtjevu za doznaku kada nije izrađen program privatnih šumoposjednika, Služba odlučuje rješenjem koje jeupravni akt.
6. Radi intenzivnog i trajnog nadzora nad doznakom stabala javni šumoposjednik, Ustanova i veliki šumoposjednici podatke o doznaci stabala upisuju samostalno u upisnik doznake pri Registru, a za male i srednje šumoposjednike upis podataka obavlja Služba.
7. Uvjete i mjerila za doznaku stabala, upisivanje podataka u upisnik, sadržaj i vođenje upisnika doznake stabala pri Registru te uvjete korištenja podataka, ministar propisuje pravilnikom.

*Teretni list i obilježba šumskih proizvoda*

### Članak 35.

1. Šumski proizvodi i drvo posječeno izvan šume i šumskog zemljišta, mogu se transportirati samo ako su propisano obilježeni i ako je za njih izdan propisani teretni list (popratnica).
2. Transport iz stavka 1. ovoga članka obuhvaća: otpremu, prijevoz i pohranu šumskih proizvoda.
3. Obilježbu šumskih drvnih proizvoda proizvedenih u šumi ili ostalom zemljištu u vlasništvu Republike Hrvatske i ostalih šumskih proizvoda podrijetlom iz šume i šumskog zemljišta u vlasništvu Republike Hrvatske te izdavanje teretnih listova obavlja javni šumoposjednik.
4. U šumama kojima gospodari Ustanova i privatnišumoposjednik, obilježbu i izdavanje teretnih listova obavljaju fizičke ili pravne osobe koje posjeduju odgovarajuću licenciju Komore.
5. Uvjete i način doznake stabala, sadržaj teretnog lista, obilježbe šumskih proizvoda, njihove otpreme, prijevoza i pohrane, kao i vrijeme sječe i šumski red, ministar propisuje pravilnikom.

*Zabranjene radnje u šumi i na šumskom zemljištu*

### Članak 36.

1. Ukoliko ovim Zakonom nije drukčije određeno, zabranjeno je:

* pustošenje šuma, bespravna sječa stabala ili njihovo oštećivanje
* krčenje šume
* odsijecanje grana, dijelova grana ili kresanje lisnika, ako to nije predviđeno šumskogospodarskim planovima
* pašarenje, brst i žirenje
* skupljanje i odnošenje šušnja, mahovine, šumskih plodova i drugih šumskih proizvoda
* odnošenje humusa, treseta i listinca i
* smolarenje.

1. Iznimno od odredbe stavka 1. ovoga članka, pod uvjetom da nije u suprotnosti sa šumskogospodarskim planovima i posebnim propisima, u šumama u vlasništvu Republike Hrvatske javni šumoposjednik može uz naknadu dopustiti sakupljanje šumskih proizvoda, iskorištavanje humusa i smolarenje.
2. Javni šumoposjednikiznimno može predvidjeti šumskogospodarskim planom određene površine degradiranih šuma na kojima se može dopustiti brst.
3. Privatni šumoposjednik može u svojoj šumi pašariti te sakupljati i iznositi iz šume nedrvne šumske proizvode u skladu s programom privatnih šumoposjednika ili posebnim propisima.
4. U šumama i šumskim zemljištima u vlasništvu Republike Hrvatske vrstu nedrvnih šumskih proizvoda, visinu naknade, uvjete za sakupljanje te način korištenja šume i šumskog zemljišta javni šumoposjednik utvrđuje općim aktom uz prethodnu suglasnost Ministarstva.

*Krčenje šuma*

### Članak 37.

1. Krčenje se može dozvoliti:

* u svrhu izgradnje šumske infrastrukture
* ako se šuma ili šumsko zemljište radi interesa Republike Hrvatske trebaju privesti drugoj namjeni
* ako to zahtijevaju interesi sigurnosti ili obrane zemlje
* ako je to potrebno radi provedbe akta donesenog na temelju dokumenta prostornog uređenja donesenog prema posebnome propisu i
* ako je to potrebno radi građenja građevina koje se prema dokumentu prostornog uređenja, odnosno posebnom propisu mogu graditi izvan građevinskoga područja bez akta iz podstavka 4. ovoga stavka.

1. Dozvolu iz stavka 1. podstavka 1., 2. i 3. ovoga članka izdaje Ministarstvo.
2. Dozvolu iz stavka 1. podstavka 4. i 5. ovoga članka izdaje ured državne uprave u županiji, odnosno upravno tijelo Grada Zagreba nadležno za poslove šumarstva, a koja se može izdati na temelju općeg ili pojedinačnog akta.
3. Zemljište na kojem je izvršeno krčenje šume, mora se u roku od dvije godine privesti namjeni radi koje je obavljeno krčenje. U protivnome, zemljište se mora pošumiti u tijeku naredne godine.
4. Stručne poslove iz stavka 3. ovoga članka obavljaju osobe sa završenim preddiplomskim ili diplomskim sveučilišnim ili integriranim preddiplomskim i diplomskim sveučilišnim studijem šumarstva.
5. Protiv dozvole iz stavka 2. i 3. ovoga članka nije dopuštena žalba, ali se može pokrenuti upravni spor.

*Izrada prostornih planova i suglasnost Ministarstva*

### Članak 38.

1. U šumi i na šumskom zemljištu može se graditi samo šumska infrastruktura, građevine za potrebe obrane, spomenici kojima se obilježavaju mjesta masovnih grobnica žrtava rata te građevine koje su planirane prostornim planovima.
2. Dokumentima prostornog uređenja može se u šumi i na šumskom zemljištu planirati izgradnja građevina samo ako to iz tehničkih i ekonomskih uvjeta nije moguće planirati izvan šume i šumskog zemljišta.
3. U postupku izrade dokumenata prostornog uređenja javni šumoposjednik dužan je dostaviti smjernice i podatke na zahtjev nositelja izrade sukladno posebnom propisu.
4. Prostorni planovi državne razine, prostorni planovi županija, prostorni plan Grada Zagreba, prostorni planovi uređenja gradova i općina i generalni urbanistički planovi koji se odnose na šume i šumska zemljišta donose se uz suglasnost Ministarstva.
5. Javni šumoposjednik dužan je dostaviti Ministarstvu mišljenje na prostorne planove iz stavka 3. ovoga članka.
6. Ako se u postupku donošenja prostornog plana iz stavka 2. ovoga članka konačni prijedlog prostornog plana dopunjava i/ili mijenja u dijelu koji se odnosi na šume i šumska zemljišta, donošenju tog prostornog plana pristupa se nakon što nositelj izrade pribavi suglasnost Ministarstva.
7. U postupku izdavanja lokacijske dozvole i izrade glavnog projekta kada se ne izdaje lokacijska dozvola sukladno posebnom propisu, posebne uvjete za izgradnju građevina iz stavka 1. ovoga članka i izgradnju objekata u pojasu do 50 m od ruba šume za šume i šumska zemljišta u vlasništvu Republike Hrvatske utvrđuje javni šumoposjednik odnosno Ustanova, a za šume privatnih šumoposjednika Služba.

## DIO ŠESTI

## ZAŠTITA ŠUMA

*Praćenje zdravstvenog stanja šuma i mjere zaštite*

### Članak 39.

1. Šumoposjednici su dužni pratiti zdravstveno stanje šuma i poduzimati mjere radi njihove zaštite od biotskih i abiotskih čimbenika sukladno ovom Zakonu i propisima iz područja biljnog zdravstva.
2. Iznimno od odredbe stavka 1. ovoga članka, u šumama kojima gospodare mali i srednji šumoposjednici praćenje zdravstvenoga stanja obavlja Služba.

1. S ciljem očuvanja zdravstvenoga stanja šuma Hrvatski šumarski institut (u daljnjem tekstu: Institut) provodi izvještajno-prognozne poslove u šumarstvu, te u okviru tih poslova propisuje i mjere za suzbijanje štetnih organizama.
2. U slučaju kada zdravstveno stanje šuma zahtijeva poduzimanje intenzivnih mjera praćenja i suzbijanja štetnih organizama, ministar može naredbom propisati njihovo provođenje.

*Upisnik oštećenosti šumskih ekosustava*

### Članak 40.

1. Radi provođenja intenzivnoga i trajnog nadzora nad šumskim ekološkim sustavima, s obzirom na štetu izazvanu atmosferskim onečišćenjem i drugim čimbenicima koji utječu na stanje šuma, Ministarstvo donosi program mjera za prikupljanje podataka koji će se upisivati u Registar kao upisnik oštećenosti šumskih ekosustava.
2. Način prikupljanja podataka, mrežu točaka, provedbu i instituciju za provedbu programa, sadržaj i vođenje Registra u dijelu upisnika oštećenosti šumskih ekosustava te uvjete korištenja podataka ministar propisuje pravilnikom.

*Upisnik šumskih požara*

### Članka 41.

1. Radi poboljšanja nadzora nad šumskim požarima i njihovim uzrocima, učincima i prevenciji podaci se upisuju u Registar u dijelu upisnika o šumskim požarima.
2. Javni šumoposjednik, Ustanova, Služba i veliki šumoposjednici dužni su prikupljati podatke o šumskim požarima i u roku od osam dana od dana nastanka požara u Registar prijaviti njegov nastanak.
3. Ministarstvo će prikupljene podatke iz stavka 1. ovoga članka na zahtjev dostavljati domaćim i međunarodnim tijelima i institucijama.
4. Način prikupljanja podataka, sadržaj i vođenje Registra u dijelu upisnika o šumskim požarima te uvjete korištenja podataka ministar propisuje pravilnikom.

*Osiguranje zaštite, šumski red i čuvanje šuma*

### Članak 42.

1. Javni šumoposjednik i Ustanova dužni su osigurati zaštitu šuma u vlasništvu Republike Hrvatske od protupravnog prisvajanja, korištenja i drugih protupravnih radnji te provoditi šumski red.
2. Šumski red u šumama privatnih šumoposjednika provode privatni šumoposjednici.
3. Radi ostvarivanja zaštite iz stavka 1. ovoga članka, javni šumoposjednik i Ustanova dužni su osigurati izravno čuvanje šuma, osim na površinama šuma posebne namjene gdje je pristup ograničen ili zabranjen, u kojima u vrijeme ograničenja i zabrane pristupa čuvanje šuma osigurava osoba u čiju korist je proglašena šuma posebne namjene.
4. Srednji i veliki šumoposjednici dužni su čuvati šumu kojom gospodare, a mali šumoposjednici dužni su čuvati svoju šumu sami ili u suradnji sa Službom.
5. Čuvanje šuma može obavljati osoba koja ima najmanje sred­nju stručnu spremu šumarskoga smjera – lugar te ispunjava i druge uvjete određene posebnim propisima.
6. Ako lugar zatekne u šumi ili šumskome zemljištu osobu koja protupravno prisvaja drvo ili druge šumske proizvode ili obav­lja druge radnje protivne ovomu Zakonu i propisima donesenim na temelju njega, dužan je:
7. zatražiti osobnu iskaznicu ili drugu ispravu na osnovi koje može utvrditi identitet osobe
8. privremeno oduzeti nezakonito prisvojene šumske proizvode i sredstva kojima je izvršeno protupravno prisvajanje.
9. Mjere zaštite šuma, zadaci i način čuvanja šuma i obavljanja poslova lugara, službenu odjeću i oznake te oblik, način izdavanjai sadržaj iskaznice lugara ministar propisuje pravilnikom.

*Mjere zaštite šuma*

### Članak 43.

1. U šumi ili na šumskom zemljištu te na zemljištu 50 metara od ruba šume ne smije se ložiti otvorena vatra i paliti drveni ugljen.
2. Iznimno od odredbe stavka 1. ovoga članka, u šumi ili na šumskom zemljištu u vlasništvu Republike Hrvatske dopušteno je ložiti vatru u svrhu uspostave šumskog reda i paliti drveni ugljen uz mjere opreznosti koje odredi javni šumoposjednik i Ustanova.
3. U šumi je zabranjeno odlagati otpad.
4. Šumoposjednici i druge pravne osobe koje koriste šume u vlasništvu Republike Hrvatske dužni su otpad ukloniti iz šume, a nastale troškove u vezi s tim poslovima imaju pravo naplatiti od osobe koja je taj otpad odložila u šumu.

*Opožarene šume i šumska zemljišta*

### Članak 44.

Na opožarenim površinama šuma i šumskih zemljišta ne može se promijeniti namjena 5 godina od opožarenja.

## DIO SEDMI

## ŠUMSKA INFRASTRUKTURA I ŠUMARSKI RADOVI

*Uvjeti i korištenje šumske infrastrukture*

### Članak 45.

1. Šumska infrastruktura je sastavni dio šume, a obuhvaćašumske prometnice i druge građevine u šumama i na šumskom zemljištu namijenjene njihovom gospodarenju, a mogu je koristiti i druge pravne i fizičke osobe pod uvjetima koje odredi šumoposjednik.
2. Način i uvjete korištenja te plaćanje i visinu naknade za uporabu šumske prometnice, za šume u vlasništvu Republike Hrvatske utvrđuje općim aktom javni šumoposjednik uz prethodnu suglasnost Ministarstva, a privatni šumoposjednik utvrđuje za šume kojima gospodari.
3. Od plaćanja naknade iz stavka 2. ovoga članka izuzete su pravne osobe koje upravljaju zaštićenim područjima, osim u slučaju kada njima gospodari privatni šumoposjednik.
4. Promet u šumama izvan šumskih prometnica dopušten je samo uz odobrenje šumoposjednika.

*Planiranje, projektiranje, izgradnja i održavanje šumske infrastrukture*

### Članak 46.

1. Planiranje, projektiranje, izgradnja i održavanje šumske infrastrukture obavlja se uz poštivanje tehničkih, gospodarskih i ekoloških uvjeta šumskoga tla, raslinja, divljači i uz njihovu maksimalnu zaštitu.
2. Pri planiranju i projektiranju šumske infrastrukture potrebno je prilagoditi se prirodnom okolišu te uvažavati turističke, rekreativne i protupožarne potrebe.
3. Šumoposjednici te pravne i fizičke osobe dužni su prije projektiranja i izgradnje nove šumske infrastrukture, a koja nije planirana šumskogospodarskim planom, pri planiranju izraditi idejno rješenje i za takve radove zatražiti suglasnost Ministarstva na temelju mišljenja drugih nadležnih javnopravnih tijela.
4. Investitor šumske infrastrukture u šumama i šumskom zemljištu u vlasništvu Republike Hrvatske iznimno može biti i pravna ili fizička osoba čijem zemljištu ili građevini služi infrastruktura, ako za to ima suglasnost javnog šumoposjednika ili Ustanove.
5. Suglasnost iz stavka 4. ovoga članka može se dati samo osobi, odnosno osobama koje se ugovorom obvežu šumsku infrastrukturu izgraditi vlastitim sredstvima u određenom roku i istu predati na gospodarenje javnom šumoposjedniku ili Ustanovi.

*Oznake i uvjeti prometa za šumsku infrastrukturu*

### Članak 47.

1. Šumska infrastruktura, kao i način njezine uporabe ukoliko se koristi i u druge svrhe, mora biti posebno označena znakovima upozorenja i drugim znakovima.
2. Radi zaštite šumske infrastrukture u uvjetima smanjene nosivosti šumskih prometnica javni šumoposjednik te srednji šumoposjednici i veliki šumoposjedniciznakovima označavaju propisano najveće osovinsko opterećenje i težinu vozila te trajanje ograničenja.

*Šumske prometnice*

### Članak 48.

1. Ukoliko se na šumskim prometnicama obavljaju šumarski ili drugi radovi koji mogu ugroziti sigurnost obavljanja prometa, prometnica se može zapriječiti pri čemu je obvezno znakovima označiti zaprječenje prometnice.
2. Osoba koja je prometnicu zapriječila radi razloga iz stavka 1. ovoga članka, dužna je znakovima označiti zaprječenje prometnice.
3. Šumoposjednici u suradnji s drugim ovlaštenicima prava na šumi i šumskome zemljištu te s nadležnom jedinicom lokalne samouprave mogu pojedine šumske prometnice zatvoriti rampama.

*Izvođenje šumarskih radova*

### Članak 49.

1. Šumarske radove mogu izvoditi isključivo za te poslove registrirani i licencirani izvođači, a stručne poslove ovlašteni inženjeri.
2. Poslove licenciranja osoba za izvođenje šumarskih radova, izdavanja čekića i teretnih listova (popratnica), provođenja stručnih ispita za ovlaštene inženjere, priznavanja inozemnih stručnih kvalifikacija, stručnoga nadzora nad radom ovlaštenih inženjera te vođenja imenika ovlaštenih inženjera obavlja Komora.
3. Iznimno od odredbe stavka 1. ovoga članka, jednostavne šumarske radove šumoposjednici mogu izvoditi samostalno.
4. U šumama u vlasništvu Republike Hrvatske, fizičke osobe koje su osposobljene za radove pridobivanja drva iz šume mogu izvoditi navedene radove isključivo za vlastite potrebe (ogrjevno drvo u količini do 20 m³ godišnje - samoizrada), uz dozvolu i nadzor pravne osobe koja gospodari tim šumama, ali na vlastitu odgovornost što potvrđuje potpisanom izjavom.
5. Vrstu šumarskih radova, minimalne uvjete za njihovo izvođenje te radove koje šumoposjednici mogu izvoditi samostalno ministar propisuje pravilnikom.
6. Sadržaj i način polaganja stručnih ispita za ovlaštene inženjere šumarstva i drvne tehnologije ministar propisuje pravilnikom.

## DIO OSMI

## IMOVINSKO-PRAVNI ODNOSI

**I. Raspolaganje šumama i šumskim zemljištima u vlasništvu Republike Hrvatske**

*Izdvajanje i osnivanje prava građenja na šumi i šumskom zemljištu*

### Članak 50.

1. Šumu i šumsko zemljište u vlasništvu Republike Hrvatske Ministarstvo rješenjem može izdvojiti iz šumskogospodarskoga područja Republike Hrvatske u slučaju:

* ako je šuma i šumsko zemljište u vlasništvu Republike Hrvatske prostornim planom u obuhvatu građevinskog područja i/ili izdvojenog građevinskog područja
* ako je šuma i šumsko zemljište u vlasništvu Republike Hrvatske u obuhvatu građevne čestice nužne za redovitu uporabu građevine ozakonjene sukladno posebnom zakonu o postupanju s nezakonito izgrađenim zgradama.

1. Šuma i šumsko zemljišta u vlasništvu Republike koji su prostornim planom u obuhvatu građevinskog područja i/ili izdvojenog građevinskog područja, a za koje nije pribavljena suglasnost iz članka 38. stavka 4. ovoga Zakona, ne mogu se izdvojiti iz šumskogospodarskoga područja Republike Hrvatske.
2. Postupak iz stavka 1. ovoga članka pokreće se na zahtjev središnjeg tijela državne uprave za upravljanje i raspolaganje državnom imovinom i koordinaciju upravljanja i raspolaganja imovinom u vlasništvu Republike Hrvatske (u daljnjem tekstu: Tijelo)
3. Šume i šumska zemljišta koja su sukladno ovom članku izdvojena, od trenutka izdvajanja njima raspolaže Tijelo u skladu s posebnim zakonom o upravljanju i raspolaganju imovinom u vlasništvu Republike Hrvatske.
4. Kada se traži izdvajanje dijela katastarske čestice, uz zahtjev iz stavka 3. ovoga članka dostavlja se odgovarajući elaborat diobe katastarske čestice.
5. Iznimno od odredbe stavka 1. i 2. ovoga članka, šume i šumska zemljišta na kojima je Prostornim planom planirana gradnja kampa, golf igrališta i drugih sportsko-rekreacijskih objekata, ostaju u šumskogospodarskom području Republike Hrvatske i na njima se osniva pravo građenja za planiranu svrhu, a postupak osnivanja provodi Tijelo.
6. Pravo građenja iz stavka 6. ovoga članka osniva se sukladno posebnom propisu i na temelju odobrenog programa za gospodarenje šumom posebne namjene, za šumu i šumsko zemljište u svrhu izgradnje kampa, golf igrališta i drugih sportsko-rekreacijskih objekata.
7. Vlada Republike Hrvatske može pojedine šume i šumska zemljišta u vlasništvu Republike Hrvatske izdvojiti iz šumskogospodarskog područja za potrebe provedbe strateškog projekta od interesa za Republiku Hrvatsku.
8. Iznimno od odredbe stavka 8. ovoga članka, kada Vlada Republike Hrvatske proglasi kamp, golf igralište i drugi sportsko-rekreacijski objekt strateškim projektom od interesa za Republiku Hrvatsku, oni se ne izdvajaju iz šumskogospodarskog područja već se u svrhu ostvarenja strateškog projekta osniva pravo građenja, a postupak osnivanja provodi Tijelo.
9. Šume i šumska zemljišta iz stavka 6. i 9. ovoga članka proglašavaju se šumom posebne namjene.
10. Šume i/ili šumska zemljišta privatnih šumoposjednika izdvajaju se iz šumskogospodarskog područja u postupku izvlaštenja sukladno odredbama Zakona o izvlaštenju.
11. Protiv rješenja iz stavka 1. ovoga članka nije dopuštena žalba, ali se može pokrenuti upravni spor.

*Izdvajanje šumskog zemljišta u svrhu poljoprivredne uporabe*

### Članak 51.

1. Pojedino šumsko zemljište koje je po načinu uporabe u katastru opisano kao: oranica, vrt, livada, pašnjak, voćnjak, maslinik, vinograd, trstik i močvara, Ministarstvo može rješenjem izdvojiti iz šumskogospodarskog područja Republike Hrvatske.
2. Rješenje iz stavka 1. ovoga članka donosi se na temelju mišljenja povjerenstva, sastavljenog od šumarskih stručnjaka, donesenog sukladno očevidu, procjeni troškova privođenja poljoprivrednoj proizvodnji te propisa šumskogospodarskog plana, kao i ostale dokumentacije u vezi zemljišta o kojem se odlučuje.
3. Pojedino zemljište za koje je kao način uporabe u katastru navedeno oranica, vrt, livada, pašnjak, voćnjak, maslinik, vinograd, trstik i močvara koje neće biti privedeno poljoprivrednoj proizvodnji, a sada nije dio šumskogospodarskog područja, može se uključiti u šumskogospodarsko područje sukladno ovome Zakonu.
4. Za zemljište iz stavka 3. ovoga članka koje se uključuje u šumskogospodarsko područje Republike Hrvatske, potrebno je pribaviti suglasnost Agencije za poljoprivredno zemljište (u daljnjem tekstu: Agencija).
5. Zemljište iz stavka 3. ovoga članka za koje je pribavljena suglasnost iz stavka 4. ovoga članka, uključuje se u šumskogospodarsko područje u postupku odobravanja šumskogospodarskih planova sukladno članku 29. ovoga Zakona.
6. Protiv rješenja iz stavka 1. i 3. ovoga članka nije dopuštena žalba, ali se može pokrenuti upravni spor.

*Izdvajanje šuma i šumskih zemljišta u obuhvatu građevne čestice*

### Članak 52.

1. Šumu i šumsko zemljište u vlasništvu Republike Hrvatske, na kojem je lokacijskom dozvolom određena građevna čestica ili smještaj građevine na građevnoj čestici za infrastrukturni zahvat, Ministarstvo može rješenjem izdvojiti iz šumskogospodarskoga područja Republike Hrvatske.
2. Rješenje iz stavka 1. ovoga članka donosi se na temelju lokacijske dozvole iz stavka 1. ovoga članka, a koja može biti zamijenjena i drugim pojedinačnim aktom ili navođenjem općeg akta (jednostavni objekti) uvijek kada se za određeni infrastrukturni zahvat u prostoru ne izdaje lokacijska dozvola.
3. Šume i šumska zemljišta u vlasništvu Republike Hrvatske koja su sukladno stavku 1. ovoga članka izdvojena iz šumskogospodarskog područja Republike Hrvatske, od trenutka izdvajanja su u nadležnosti Tijela koje je nadležno za rješavanje imovinskopravnih odnosa.
4. Protiv rješenja iz stavka 1. ovoga članka nije dopuštena žalba, ali se može pokrenuti upravni spor.

*Izdvajanje šume i šumskog zemljišta za potrebe obrane i nadzora granice*

### Članak 53.

1. Pojedinu šumu i šumsko zemljište u vlasništvu Republike Hrvatske Vlada može izdvojiti iz šumskogospodarskog područja Republike Hrvatske za potrebe obrane Republike Hrvatske i potrebe nadzora državne granice odnosno osiguranja vidljivosti granične crte.
2. Postupak iz stavka 1. ovoga članka za potrebe interesa obrane Republike Hrvatske pokreće se na zahtjev središnjeg tijela nadležnog za obranu, a za potrebe nadzora državne granice odnosno osiguranja vidljivosti granične crte pokreće se na zahtjev središnjeg tijela nadležnog za unutarnje poslove.

*Razvrgnuće suvlasničke zajednice*

### Članak 54.

1. Razvrgnuće suvlasničke zajednice na šumama i šumskom zemljištu između Republike Hrvatske i drugih osoba provodi se po prijedlogu drugih suvlasnika, izravnim pregovorima između suvlasnika i Ministarstva.
2. Suvlasnička zajednica iz stavka 1. ovoga članka razvrgnut će se geometrijskom diobom zemljišta kad je to moguće, a može se razvrgnuti isplatom po tržišnoj cijeni i u slučajevima kad je geometrijska dioba moguća ili se ne radi o slučajevima razvrgnuća obvezatnom isplatom propisanom zakonom, ako Ministarstvo ocijeni da je to gospodarski opravdano za Republiku Hrvatsku.
3. Iznimno od odredbe stavka 2. ovoga članka, suvlasnička zajednica iz stavka 1. ovoga članka može se razvrgnuti zamjenom suvlasničkog dijela.
4. Odluku o razvrgnuću i načinu razvrgnuća donosi Ministarstvo, ovisno o vrijednosti suvlasničkog dijela Republike Hrvatske na šumama i šumskom zemljištu iz stavka 1. ovoga članka, a ugovor o razvrgnuću u ime Republike Hrvatske sklapa ministar, ako odlukom o razvrgnuću nije drukčije određeno.
5. Prije donošenja odluke Ministarstva iz stavka 4. ovoga članka, obavlja se procjena tržišne vrijednosti šuma i šumskog zemljišta iz stavka 1. ovoga članka putem sudskog vještaka.
6. Troškove u postupku razvrgnuća snose suvlasnici razmjerno udjelu u površini šume i šumskog zemljišta koja je razvrgnuta, a dio troškova koje snosi Republika Hrvatska kao suvlasnik dužan je snositi šumoposjednik koji gospodari šumama i šumskim zemljištem u vlasništvu Republike Hrvatske koji su predmet razvrgnuća.
7. U postupcima razvrgnuća suvlasničke zajednice na šumama i šumskom zemljištu između Republike Hrvatske i drugih osoba ili u postupcima za provedbu dokumenta ili akata prostornog uređenja na šumama i šumskom zemljištu u vlasništvu Republike Hrvatske, Ministarstvo na temelju mišljenja javnog šumoposjednika daje suglasnost na prijedlog parcelacijskog elaborata.

*Zamjena šuma i šumskih zemljišta*

### Članak 55.

1. Šume i šumska zemljišta u vlasništvu Republike Hrvatske mogu se zamijeniti sa šumama u vlasništvu drugih osoba, u svrhu okrupnjivanja šuma i šumskih zemljišta u vlasništvu Republike Hrvatske.
2. Na temelju prethodnog mišljenja javnog šumoposjednika, Ustanove i drugih nadležnih tijela državne uprave i pravnih osoba čiji je osnivač Republika Hrvatska, Ministarstvo donosi odluku o zamjeni šuma i šumskih zemljišta iz stavka 1. ovoga članka
3. Ugovor o zamjeni nekretnina sklapa ministar, ukoliko odlukom Ministarstva nije drukčije određeno.
4. Postupak i mjerila za zamjenu šuma i šumskih zemljišta u vlasništvu Republike Hrvatske iz ovoga članka te postupak i mjerila za razvrgnuće suvlasničke zajednice na šumama i šumskom zemljištu u vlasništvu Republike Hrvatske iz članka 54. ovoga Zakona Vlada propisuje uredbom.

*Stjecanje prava vlasništva na šumama i šumskim zemljištima*

### Članak 56.

1. Šume i šumska zemljišta u vlasništvu Republike Hrvatske ne mogu se otuđivati iz vlasništva Republike Hrvatske, osim u slučajevima predviđenim ovim Zakonom.
2. Državljani i pravne osobe iz država članica Europske unije stječu pravo vlasništva na šumama i šumskim zemljištima u vlasništvu Republike Hrvatske prema posebnom propisu koji uređuje pravo vlasništva i druga stvarna prava.
3. Strane osobe, i to fizička osoba kad nema državljanstvo Republike Hrvatske kao ni druge države članice Europske unije, a pravna osoba kad ima registrirano sjedište izvan područja Republike Hrvatske i drugih država članica Europske unije, ne mogu stjecati pravo vlasništva na šumama i šumskome zemljištu, osim ako međunarodnim ugovorom nije drukčije određeno.

*Neovlašteno zauzimanje šume i šumskoga zemljišta*

### Članak 57.

Zabranjeno je i kažnjivo neovlašteno zauzimanje šume i šumskoga zemljišta.

*Osnivanje prava služnosti u šumi i na šumskom zemljištu*

### Članak 58.

1. U šumi i na šumskome zemljištu u vlasništvu Republike Hrvatske može se osnovati pravo služnosti u svrhu izgradnje infrastrukture (vodovoda, odvodnje otpadnih voda - kanalizacije, plinovoda, električnih i ostalih vodova), naftovoda, eksploatacije mineralnih sirovina, obavljanja turističke djelatnosti, proizvodnih postrojenja koja koriste obnovljive izvore energije i sportsko rekreacijskog turizma.
2. Ugovor o služnosti u šumi i na šumskome zemljištu iz stavka 1. ovoga članka u ime Republike Hrvatske sklapa ministar.
3. Postupak i mjerila za osnivanje prava služnosti iz ovoga članka Vlada propisuje uredbom.

*Zakup šumskih zemljišta u vlasništvu Republike Hrvatske*

### Članak 59.

1. Šumska zemljišta u vlasništvu Republike Hrvatske kojima gospodari javni šumoposjednik mogu se davati u zakup.
2. Postupak davanja u zakup iz stavka 1. ovoga Zakona provodi javni šumoposjednik.
3. Javni šumoposjednik, u postupku iz stavka 2. ovoga članka:

* provodi javni poziv
* obavlja stručne poslove
* donosi odluku o davanju u zakup.

1. Na temelju odluke o davanju u zakup, javni šumoposjednik i podnositelj ponude sklapaju ugovor o zakupu u pisanom obliku.
2. Postupak, dokumentaciju potrebnu za raspisivanje javnog poziva kao i mjerila za davanje u zakup šumskoga zemljišta iz ovoga članka Vlada propisuje uredbom.

*Komasacija šuma i/ili šumskih zemljišta*

### Članak 60.

1. Komasacija šuma i/ili šumskog zemljišta provodi se prema posebnim propisima,ako ovim Zakonom nije drukčije određeno.
2. Za komasaciju šuma i šumskog zemljišta u vlasništvu Republike Hrvatske potrebno je prethodno pribaviti suglasnost Vlade Republike Hrvatske.
3. Komasacijom se može zamijeniti šuma i/ili šumsko zemljište za poljoprivredno zemljište i obratno, kao i šuma u vlasništvu Republike Hrvatske i/ili šumsko zemljište za šumu u vlasništvu drugih pravnih i fizičkih osoba i obratno.

**II. Naknada za šume i šumska zemljišta**

*Naknada za šumu ili šumsko zemljište u vlasništvu Republike Hrvatske*

### Članak 61.

1. Za izdvojene šume i šumska zemljišta u vlasništvu Republike Hrvatske, prenesena ili ograničena prava nad šumom i šumskim zemljištem te privremeno zauzimanje šumskoga zemljišta, plaća se naknada koja se sastoji od naknade za šume, naknade za šumsko zemljište i naknade za smanjenje općekorisnih funkcija šuma (u daljnjem tekstu: Naknada), osim ako je odredbama ovoga Zakona drukčije propisano.
2. Za izdvajanje iz članka 50. stavka 1. za šume i šumska zemljišta u vlasništvu Republike Hrvatske Naknadu plaća treća osoba koju odredi Tijelo, a pripada javnom šumoposjedniku odnosno Ustanovi koji su do trenutka izdvajanja gospodarili šumom i/ili šumskim zemljištem te su je dužni upotrijebiti za kupnju šume i/ili šumskog zemljišta u ime i za račun Republike Hrvatske, za podizanje novih šuma, protupožarnu zaštitu i sanaciju opožarenih površina šuma i/ili šumskih zemljišta.
3. Za osnivanje prava građenja iz članka 50. stavka 6. i 9. za šume i šumska zemljišta u vlasništvu Republike Hrvatske Naknadu u dijelu koji se odnosi na naknadu za šume i naknadu za smanjenje općekorisnih funkcija šuma plaća treća osoba koju odredi Tijelo, a pripada javnom šumoposjedniku odnosno Ustanovi koji gospodare šumom i/ili šumskim zemljištem te su je dužni upotrijebiti za kupnju šume i/ili šumskog zemljišta u ime i za račun Republike Hrvatske, za podizanje novih šuma, protupožarnu zaštitu i sanaciju opožarenih površina šuma i/ili šumskih zemljišta.
4. Za osnivanje prava građenja iz članka 50. stavka 6. i 9. za šume i šumska zemljišta u vlasništvu Republike Hrvatske ne plaća se Naknada u dijelu koji se odnosi na naknadu za šumsko zemljište.
5. Obvezu plaćanja i rok za uplatu Naknade iz stavka 2. i 3. ovoga članka propisuje Tijelo svojim aktom.
6. Ukoliko se izdvajanje šume i šumskog zemljišta iz članaka 50. i 52. ovoga Zakona vrši bez naknade, po pravomoćnosti akta o izdvajanju drvna masa zatečena na šumi i šumskom zemljištu pripada javnom šumoposjedniku.
7. Način izračuna Naknade iz stavka 1. ovoga članka ministar propisuje pravilnikom.

*Naknada za izdvojenu šumu ili šumsko zemljište*

### Članak 62.

1. Naknada za izdvojenu šumu ili šumsko zemljište daje se u obliku drugog zemljišta pogodnog za podizanje i gospodarenje šumom, a ukoliko vlasnik ne prihvaća zamjenu ili ako naknadu nije moguće dati u drugom zemljištu, naknada se daje u novcu.
2. Nije dopuštena naknada u obliku zamjene šume za drugu šumu.

*Naknada za šumsku štetu*

### Članak 63.

1. Osoba koja nanese štetu šumi, šumskom zemljištu, šumskim proizvodima i šumskoj infrastrukturi dužna je platiti naknadu šumske štete.
2. Naknada za šumsku štetu iz stavka 1. ovoga članka pripada šumoposjedniku koji gospodari šumom i šumskim zemljištem na kojima je nastala šteta.
3. Visinu, način izračuna i mjerila prema kojima se određuje naknada za šumsku štetu iz ovoga članka ministar propisuje pravilnikom.

## DIO DEVETI

## FINANCIRANJE

*Osiguravanje, pribavljanja i raspoređivanje financijskih sredstava*

### Članak 64.

1. Financijska sredstva potrebna za gospodarenje šumama i šumskim zemljištima, osiguravaju se:
   1. sredstvima šumoposjednika
   2. iz naknade za korištenje općekorisnih funkcija šuma
   3. sredstvima iz drugih izvora u skladu sa Zakonom i drugim propisima
   4. sredstvima koje za povećane troškove gospodarenja izdvajaju Korisnici.

*Naknada za korištenje općekorisnih funkcija šuma*

### Članak 65.

1. Pravne i fizičke osobe koje u Republici Hrvatskoj obavljaju gospodarsku djelatnost plaćaju naknadu za korištenje općekorisnih funkcija šuma.
2. Naknada iz stavka 1. ovoga članka plaća se u visini 0,021% od ukupnog prihoda ili ukupnih primitaka i uplaćuje se u Državni proračun za namjene iz članka 66. ovoga Zakona, tromjesečno i po završnome računu.
3. Obveznicima naknade iz stavka 1. ovoga članka godišnje se odobrava 1.000.000,00 kuna olakšice na koje se ne obračunava naknada iz stavka 1. ovoga članka.
4. Poslove obračuna i naplate naknade iz stavka 1. ovoga članka obavlja Ministarstvo.
5. Ako obveznik plaćanja naknade iz stavka 1. ovoga članka ne obračuna ili ne uplati naknadu iz stavka 2. ovoga članka, pokrenut će se postupak prisilne naplate sukladno posebnim propisima.
6. Način obračuna, obrazac i rokove uplate naknade iz stavka 2. ovoga članka ministar propisuje pravilnikom.

*Financiranje iz naknade za korištenje općekorisnih funkcija šuma*

### Članak 66.

1. Iz sredstava naknade općekorisnih funkcija šuma financiraju se:
2. radovi gospodarenja u zaštitnim šumama i šumskim zemljištima
3. radovi gospodarenja u gospodarskim šumama malih šumoposjednika
4. radovi gospodarenja u gospodarskim šumama javnog šumoposjednika, Ustanove, srednjih i velikih šumoposjednika i to:
5. podizanja novih šuma na neobraslom šumskom zemljištu
6. sanacije i obnove šuma oštećenih biotskim i abiotskim čimbenicima
7. održavanja izvora, bunara i cisterni
8. zaštita šuma
9. razminiranje šuma i šumskog zemljišta
10. znanstveni i stručni radovi iz područja šumarstva
11. vatrogasne djelatnosti.
12. Sredstva naknade iz članka 65. ovoga Zakona za provedbu radova iz stavka 1. točke 1., 2. i 3. ovoga članka raspoređuju se na korištenje šumoposjednicima razmjerno udjelu u površini šuma i šumskih zemljišta Republike Hrvatske u skladu sa šumskogospodarskim planovima.
13. Javni šumoposjednik, Ustanova i Službadužni su donijeti operativni godišnji plan za ostvarivanje prava na sredstava iz naknade za korištenje općekorisnih funkcija šuma.
14. Postupak i uvjete za ostvarivanje prava na sredstva naknade iz članka 65. ovoga Zakona ministar propisuje pravilnikom.

*Šumski doprinos*

### Članak 67.

1. Pravne i fizičke osobe koje obavljaju prodaju proizvoda iskorištavanja šuma (drvni sortimenti) plaćaju šumski doprinos u visini 3,5% od prodajne cijene proizvoda na panju, a u brdsko-planinskim područjima, područjima posebne državne skrbi i potpomognutim područjima plaćaju šumski doprinos u visini 5% od prodajne cijene proizvoda na panju.
2. Sredstva šumskoga doprinosa uplaćuju se na poseban račun jedinice lokalne samouprave područja na kojem je obavljena sječa šume i koriste se isključivo za financiranje izgradnje i održavanja komunalne infrastrukture.
3. Radi namjenskog korištenja i kontrole utroška sredstava iz stavka 1. ovoga članka, jedinice lokalne samouprave dužne su donijeti Program utroška sredstava šumskog doprinosa.

*Subvencije i potpore*

### Članak 68.

1. Unapređenje stanja i gospodarenja šumama privatnih šumoposjednika, udruživanje privatnih šumoposjednika i okrupnjavanje šumskih posjeda poticat će se subvencijama i potporama kapitalnim ulaganjima privatnih šumoposjednika iz Državnog proračuna i drugih izvora sukladno posebnim propisima.
2. Ostvarivanja prava na subvencije i potpore iz područja šumarstva temelji se na podacima iz svih upisnika podataka koji se vode u Registru.

*Suglasnost za projekte koji se financiraju putem Fondova i Programa Europske unije*

### Članak 69.

* 1. Ministarstvo daje prethodnu suglasnost trećim osobama javnog prava prilikom prijave projekata na natječaje koji se financiraju iz fondova i Programa Europske unije, a koji se planiraju na šumama i šumskom zemljištu u vlasništvu Republike Hrvatske, osim u slučaju ako je davanje suglasnosti  temeljem posebnog propisa u djelokrugu drugog tijela ili pravne osobe s javnim ovlastima.
  2. Nositelji projekata iz stavka 1. ovog članka, uz zahtjev za izdavanje suglasnosti obvezni su dostaviti obrazloženje i sažetak projekta.
  3. O izdanim suglasnostima iz stavka 1. ovog članka Ministarstvo vodi posebnu evidenciju, a u obliku zabilježbe na nekretnini izdana suglasnost upisuje se u Registar.

## DIO DESETI

## NADZOR

*Ovlaštenja za provođenje upravnog i inspekcijskog nadzora*

### Članak 70.

1. Upravni nadzor nad provedbom ovoga Zakona i propisa donesenih na temelju njega obavlja Ministarstvo.
2. Inspekcijski nadzor nad provedbom ovoga Zakona i propisa donesenih na temelju njega do stavljanja šumskih proizvoda u promet obavlja šumarska inspekcija Ministarstva (u daljnjem tekstu: šumarska inspekcija).
3. Iznimno od odredbe stavka 2. ovoga članka, inspekcijski nadzor nad provedbom ovoga Zakona i propisa donesenih na temelju istoga u području trgovine obavlja se prema posebnim propisima.
4. Iznimno od odredbe stavka 2. ovoga članka, inspekcijski nadzor nad provedbom ovoga Zakona i propisa donesenih na temelju njega u području obrane obavlja šumarska inspekcija Ministarstva i inspektori Inspektorata obrane u skladu sa sporazumom koji sklapaju nadležni ministri.
5. Nadzor nad provedbom mjera zaštite od požara u šumama i na šumskom zemljištu obavljaju i inspektori zaštite od požara Ministarstva unutarnjih poslova koji u obavljanju tih poslova imaju ovlaštenja šumarskih inspektora utvrđena ovim Zakonom.
6. Nadzor nad provedbom mjera iz programa upravljanja šumskim ekosustavima u zaštićenim područjima obavljaju i inspektori zaštite prirode.
7. Stručni nadzor kvalitete obavljenih radova ovlaštenih inženjera šumarstva na gospodarenju šumama i šumskim zemljištima obavlja Komora na zahtjev Ministarstva ili drugih osoba koje imaju pravni interes.

*Pravna zaštita protiv rješenja donesenih na temelju ovoga Zakona*

### Članak 71.

Protiv rješenja Ministarstva, nadležnih tijela državne uprave i Službe donesenih na temelju ovoga Zakona, ne može se izjaviti žalba, već se može pokrenuti upravni spor.

*Poslovi šumarske inspekcije*

### Članak 72.

Poslove šumarske inspekcije u prvome stupnju provode šumarski inspektori u područnim jedinicama Ministarstva (u daljnjem tekstu: šumarski inspektori), a u drugom stupnju državni šumarski inspektori Ministarstva (u daljnjem tekstu: državni šumarski inspek­tori).

*Uvjeti za obavljanje poslova inspektora*

### Članak 73.

1. Poslove šumarskog inspektora može obavljati diplomirani inženjer šumarstva šumarskoga smjera s položenim državnim stručnim ispitom za zvanje šumarskog inspektora i s najmanje 4 godina radnoga staža u struci.
2. Poslove državnoga šumarskog inspektora može obavljati diplomirani inženjer šumarstva šumarskog smjera s položenim držav­nim stručnim ispitom za zvanje šumarskog inspektora i s najmanje 5 godina radnog staža u struci.
3. Poslove inspekcije u prvom stupnju mogu obavljati i lovni inspektori na temelju rješenja ministra, ako ispunjavaju uvjete iz stavka 1. ovoga članka.

*Službena iskaznica i značka inspektora*

### Članak 74.

1. Šumarski inspektor i državni šumarski inspektor imaju služ­benu iskaznicu i značku kojom dokazuju svoje službeno svojstvo, identitet i ovlasti.
2. Obrazac iskaznica i izgled znački iz stavka 1. ovoga članka te način njihova izdavanja ministar propisuje pravilnikom.

*Provođenje inspekcijskog nadzora*

### Članak 75.

Pravne i fizičke osobe čiji rad podliježe nadzoru šumarskih inspektora dužni su im omogućiti provođenje nadzora te pružiti potrebne podatke i obavijesti.

*Šumarski inspektor*

### Članak 76.

Šumarski inspektor u područnoj jedinici Ministarstva u provedbi inspekcijskoga nadzora ovlašten je:

1. provoditi uvid u šumskogospodarske planove i nadzirati njihovu provedbu
2. nadzirati sve šumarske radove, šumsku infrastrukturu, uređaje i naprave, kao i sva mjesta gdje se drvo siječe, uskladištava ili izvozi iz šume do mjesta prerade te drvo i sredstva s kojima se drvo prevozi do kupca, odnosno mjesta prerade
3. prikupljati podatke i obavijesti o izvršenim radovima biološke obnove i iskorištavanju šuma, o sredstvima i postupcima koji se primjenjuju na uređivanju šuma, o stručnim službama, kao i druge podatke – radi utvrđivanja je li gospodarenje šumama i šumskim zemljištima u skladu s odredbama ovoga Zakona i propisa donesenih na osnovi istoga
4. nadzirati kako se utvrđuje zdravstveno stanje šuma i provode mjere za suzbijanje štetnih organizama te narediti provođenje određenih mjera, ako utvrdi da se javni šumoposjednik, Ustanova ili privatni šumoposjednik ne pridržavaju propisa i naređenih mjera sukladno propisima o biljnom zdravstvu
5. nadzirati kako se provode mjere osiguranja zaštite od požara i narediti provođenje određenih mjera, ako utvrdi da se javni šumoposjednik, Ustanova ili privatni šumoposjednik ne pridržava propisa, odnosno naređenih mjera za zaštitu šuma od požara
6. nadzirati provedbu i drugih mjera za zaštitu šuma određenih ovim Zakonom (šumski red, neposredno čuvanje šuma i dr.) ili propisom donesenim na temelju istoga, s rokom izvršenja do 30 dana
7. narediti obustavu sječe stabala, njihovih dijelova, odsijecanja grana, kresanja lisnika, pustošenja šume, krčenja šume, doznake stabala, prometa vozilima izvan šumskih prometnica i sakupljanja šumskih proizvoda ukoliko se ove radnje obavljaju protivno odred­bama ovoga Zakona i propisa donesenih na temelju istoga
8. zabraniti izvršenje sječe stabala, poništiti doznaku stabala koja je protivna šumskogospodarskim planovima, i šumarskoj struci za područja gdje nisu izrađeni šumskogospodarski planovi, narediti sanaciju sastojine nakon sječe bez doznake, pustošenja i krčenja šuma s rokom izvršenja od jednog vegetacijskog razdoblja
9. zabraniti izvođenje šumarskih radova ako ih obavlja osoba bez licence za obavljanje šumarskih radova i/ili ako se uporabljuju tehnička sredstva i provode postupci koji ne udovoljavaju tehnološkim zahtjevima, zahtjevima zaštite sigurnosti i zdravlja ljudi
10. narediti privremeno oduzimanje bespravno posječenog drva i ostalih dijelova stabla kao i drugih bespravno prisvojenih ili proizvedenih šumskih proizvoda sukladno posebnom propisu
11. narediti privremeno oduzimanje šumskih proizvoda četinjača koje nisu okorane ili prskane, a za koje je koranje ili prskanje propisano sukladno posebnom propisu
12. narediti provedbu radova određenih šumskogospodarskim planovima čije neizvršenje bi prouzročilo štetne posljedice
13. narediti usmenim rješenjem obustavu poslovanja ili druge privremene mjere za sprečavanje štetnih posljedica, osobito radi zaštite interesa Republike Hrvatske
14. obavještavati nadležna tijela o zapaženim nepravilnostima i traži njihovo postupanje, ukoliko nije ovlašten neposredno postupiti
15. prikupljati potrebne podatke i obavještenja od nadziranih osoba, svjedoka, vještaka i drugih osoba
16. podnositi zahtjeve za pokretanje prekršajnog postupka zbog povrede odredbi ovoga Zakona i propisa donesenih na temelju njega
17. poduzimati i druge mjere i radnje za koje je ovlašten drugim propisima.

*Državni šumarski inspektor*

### Članak 77.

Državni šumarski inspektor u Ministarstvu u provedbi inspek­cijskog nadzora ovlašten je:

1. nadzirati gospodarenje šumama i šumskim zemljištem unutar šumskogospodarskog područja
2. nadzirati gospodari li se zaštitnim šumama i šumama poseb­ne namjene u skladu sa svrhom radi kojih su takvima proglašene
3. nadzirati poduzete mjere preventivne zdravstvene zaštite šuma propisane Osnovom područja
4. nadzirati usklađenost razduženja šumskogospodarskih planova s Osnovom područja
5. nadzirati koriste li se sredstva naknade za prenesena ili ograničena prava u pogledu šuma i šumskih zemljišta u skladu s namjenom propisanom Zakonom
6. po potrebi provoditi prvostupanjski nadzor po službenoj dužnosti i s ovlastima šumarskog inspektora iz članka 76. ovoga Zakona te kontrolno-instruktivni nadzor.

*Nepravilnosti utvrđene inspekcijskim nadzorom*

### Članak 78.

1. Ako inspektor u obavljanju inspekcijskog nadzora utvrdi da je povrijeđen zakon ili drugi propis, rješenjem će narediti otklanjanje utvrđene nepravilnosti određujući rok u kojem se nepravilnost mora otkloniti.
2. Ako je ovim Zakonom ili drugim propisom predviđeno da se za utvrđenu nepravilnost primjenjuje određena upravna mjera, inspektor je dužan rješenjem izreći tu mjeru.
3. Protiv rješenja inspektora može se u roku od 15 dana od dana dostave rješenja izjaviti žalba Ministarstvu.
4. Žalba protiv rješenja inspektora ne zadržava izvršenje rješenja.
5. Žalbe protiv rješenja inspektora rješava posebno Povjerenstvo za žalbe pri Ministarstvu.
6. Povjerenstvo imenuje Vlada Republike Hrvatske, a sastavljeno je od predsjednika i 4 člana i to četiri diplomirana inženjera šumarstva/magistra inženjera silvikulture s pet godina radnog iskustva u središnjem tijelu državne uprave na poslovima šumarske inspekcije i jedan diplomirani pravnik s pet godina radnog iskustva u središnjem tijelu državne uprave i položenim državnim stručnim ispitom.
7. Povjerenstvo iz stavka 6. ovoga članka donosi poslovnik o svom radu.
8. Protiv rješenja Povjerenstva iz stavka 6. ovoga članka i rješenja državnog šumarskog inspektora žalba nije dopuštena, već se može pokrenuti upravni spor.

*Nadležnost inspektora u obavljanju inspekcijskog nadzora*

### Članak 79.

Inspektori u obavljanju inspekcijskog nadzora provode izravan uvid u opće i pojedinačne akte nadzirane pravne osobe, utvrđuju zakonitost poslovanja, pregledavaju poslovnu dokumentaciju, provjeravaju evidenciju o osposobljenosti zaposlenika i ispravnosti radnih sredstava, provjeravaju način primjene propisanih zaštitnih i sigurnosnih mjera, provjeravaju način organizacije radilišta, utvrđuju poštivanje rokova te provode i druge mjere i radnje kojima se ostvaruje uvid u poslovanje nadzirane pravne osobe.

## DIO JEDANAESTI

## PREKRŠAJNE ODREDBE

*Teži prekršaji javnog šumoposjednika i drugih pravnih osoba*

### Članak 80.

1. Novčanom kaznom od 50.000,00 do 100.000,00 kuna kaznit će se za prekršaj javni šumoposjednik ili druga pravna osoba ukoliko:
2. ne gospodare šumom i šumskim zemljištem na način propisan ovim Zakonom (članak 23. stavak 1.)
3. koristi šumu i šumsko zemljište ili upravlja šumom i šumskim zemljištem u vlasništvu Republike Hrvatske unutar zaštićenoga područja a ne osigura sredstva za provedbu aktivnosti iz programa zaštite, njege i obnove šuma koji sadrži mjere njihove zaštite te ih ne provede (članak 24.)
4. se ne pridržava sadržaja, rokova donošenja, te načina izrade šumskogospodarskih planova (ministar propisuje pravilnikom) (članak 28. stavak 12.)
5. ne izrade šumskogospodarske planove, redovito ih ne obnavljaju ili revidiraju (članak 29. stavak 6.)
6. dopusti pustošenje šuma, sječu stabala ili njihovo oštećivanje, krčenje šuma (članak 36. stavak 1.)
7. zemljište na kojem je izvršeno krčenje šume u roku od dvije godine ne privedu namjeni radi koje je obavljeno krčenje odnosno ako zemljište ne pošume u tijeku naredne godine (članak 37. stavak 4.)
8. u šumi ili na šumskom zemljištu gradi ili dopusti gradnju objekata protivno odredbama članka 38. ovoga Zakona
9. ne osigura zaštitu šuma u vlasništvu Republike Hrvatske od protupravnog prisvajanja, korištenja i drugih protupravnih radnji, te ne provodi šumski red (članak 42. stavak 1.)
10. šumarske radove ne izvode registrirani i licencirani izvođači, a stručne poslove ne obavljaju ovlašteni inženjeri (članak 49. stavak 1. i 5.)
11. otuđi šume i šumska zemljišta u vlasništvu Republike Hrvatske, osim u slučajevima predviđenim ovim Zakonom (članak 56. stavak 1.)
12. šumarskom inspektoru ne omogući provođenje nadzora ili mu ne pruži potrebne podatke ili obavijesti (članak 76.)
13. ne izvrši rješenje šumarskog inspektora (članak 78. stavak 1.).
14. Za prekršaj iz stavka 1. ovoga članka kaznit će se i odgovorna osoba u pravnoj osobi novčanom kaznom od 10.000,00 do 15.000,00 kuna.
15. Ako su prekršajem iz stavka 1. ovoga članka prouzrokovane osobito teške posljedice, može se javnom šumoposjedniku ili drugoj pravnoj osobi izreći kazna do peterostrukog iznosa učinjene štete, odnosno neizvršene obveze.

*Srednje teški prekršaji javnog šumoposjednika i drugih pravnih osoba*

### Članak 81.

1. Novčanom kaznom od 30.000,00 do 70.000,00 kuna kaznit će se za prekršaj javni šumoposjednik ili druga pravna osoba ukoliko:
2. izvrši ili dopusti izvršenje doznake stabala u šumi protivno članku 34. stavku 1., 2., 3., 6. i 7.
3. šumske proizvode i drvo posječeno izvan šume i šumskog zemljišta transportiraju neobilježeno i ako za njih nemaju izdan propisani teretni list (članak 35.)
4. počini ili dopusti odsijecanje grana, dijelova grana ili kresanje lisnika osim ako to nije predviđeno šumskogospodarskim planovima, dozvoli pašarenje, brst i žirenje, skupljanje i odnošenje šušnja, mahovine, šumskih plodova i drugih šumskih proizvoda, odnošenje humusa, treseta, listinca i smolarenje (članak 36. stavak 1.)
5. ne prate zdravstveno stanje šuma i poduzimaju mjere radi njihove zaštite od biotskih i abiotskih čimbenika sukladno ovom Zakonu i propisima iz područja biljnog zdravstva (članak 39. stavak 1.)
6. ne osiguraju izravno čuvanje šuma (članak 42. stavak 2., 4. i 6.).
7. Za prekršaj iz stavka 1. ovoga članka kaznit će se i odgovorna osoba u pravnoj osobi novčanom kaznom od 7.000,00 do 10.000,00 kuna.
8. Ako su prekršajem iz stavka 1. ovoga članka prouzrokovane osobito teške posljedice, javnom šumoposjedniku može se izreći kazna do trostrukog iznosa učinjene štete, odnosno neizvršene obveze.

*Lakši prekršaji javnog šumoposjednika i drugih pravnih osoba*

### Članak 82.

1. Novčanom kaznom od 10.000,00 do 30.000,00 kuna kaznit će se za prekršaj javni šumoposjednik ili druga pravna osoba ukoliko:
2. ne prikuplja podatke u dijelu upisnika o oštećenosti šuma za koje ministar propisuje pravilnikom (članak 40.)
3. ne prikuplja podatke o šumskim požarima (članak 41. stavak 2.)
4. u šumi ili na šumskom zemljištu, te na zemljištu 50 metara od ruba šume loži otvorena vatra i pali drveni ugljen (članak 43. stavak 1.)
5. u šumi odlaže otpad (članak 43. stavak 3. i 4.)
6. šumarske radove ne izvode osposobljeni fizičke osobe uz nadzor pravne osobe (članak 49. stavak 4. ).
7. Za prekršaj iz stavka 1. ovoga članka kaznit će se i odgovorna osoba u pravnoj osobi novčanom kaznom od 5.000,00 do 7.000,00 kuna.

*Teški prekršaji velikih i srednjih šumoposjednika i drugih pravnih osoba*

### Članak 83.

1. Novčanom kaznom od 30.000,00 do 70.000,00 kuna kaznit će se za prekršaj veliki i srednji privatni šumoposjednik ili druga pravna osoba ukoliko:
2. ne gospodare šumom i šumskim zemljištem na način propisan ovim Zakonom (članak 23. stavak 1.),
3. se ne pridržava sadržaja, rokova donošenja, te načina izrade šumskogospodarskih planova (ministar propisuje pravilnikom) (članak 28. stavak 12.)
4. ne izrade šumskogospodarske planove, redovito ih ne obnavljaju ili revidiraju (članak 29. stavak 6.)
5. dopusti pustošenje šuma, sječu stabala ili njihovo oštećivanje, krčenje šuma, (članak 36. stavak 1.)
6. zemljište na kojem je izvršeno krčenje šume u roku od dvije godine ne privedu namjeni radi koje je obavljeno krčenje odnosno ako zemljište ne pošume u tijeku naredne godine (članak 37. stavak 4.)
7. u šumi ili na šumskom zemljištu gradi ili dopusti gradnju objekata protivno odredbama članka 38. ovoga Zakona
8. ne provodi šumski red (članak 42. stavak 2.)
9. šumarske radove ne izvode registrirani i licencirani izvođači, a stručne poslove ne obavljaju ovlašteni inženjeri (članak 49. stavak 1. i 5.)
10. šumarskom inspektoru ne omogući provođenje nadzora ili mu ne pruži potrebne podatke ili obavijesti (članak 76.)
11. ne izvrši rješenje šumarskog inspektora (članak 78. stavak 1.).
12. Za prekršaj iz stavka 1. ovoga članka kaznit će se i odgovorna osoba u pravnoj osobi novčanom kaznom od 10.000,00 do 15.000,00 kuna.
13. Ako su prekršajem iz stavka 1. ovoga članka prouzrokovane osobito teške posljedice, može se velikom i srednjem privatnom šumoposjedniku ili drugoj pravnoj osobi izreći kazna do trostrukog iznosa učinjene štete, odnosno neizvršene obveze.

*Srednje teški prekršaji velikih i srednjih šumoposjednika i drugih pravnih osoba*

### Članak 84.

1. Novčanom kaznom od 20.000,00 do 50.000,00 kuna kaznit će se za prekršaj veliki i srednji privatni šumoposjednik ili druga pravna osoba ukoliko:
2. izvrši ili dopusti izvršenje doznake stabala u šumi protivno članaku 34. stavku 1., 2., 3., 6. i 7.
3. šumske proizvode i drvo posječeno izvan šume i šumskog zemljišta transportiraju neobilježeno i ako za njih nemaju izdan propisani teretni list (članak 35.)
4. počini ili dopusti odsijecanje grana, dijelova grana ili kresanje lisnika osim ako to nije predviđeno šumskogospodarskim planovima, dozvoli pašarenje, brst i žirenje, skupljanje i odnošenje šušnja, mahovine, šumskih plodova i drugih šumskih proizvoda, odnošenje humusa, treseta, listinca i smolarenje (članak 36. stavak 1.)
5. ne prate zdravstveno stanje šuma i poduzimaju mjere radi njihove zaštite od biotskih i abiotskih čimbenika sukladno ovom Zakonu i propisima iz područja biljnog zdravstva (članak 39. stavak 1.)
6. ne osiguraju čuvanje šuma (članak 42. stavak 3.).
7. Za prekršaj iz stavka 1. ovoga članka kaznit će se i odgovorna osoba u pravnoj osobi novčanom kaznom od 7.000,00 do 10.000,00 kuna.
8. Ako su prekršajem iz stavka 1. ovoga članka prouzrokovane osobito teške posljedice, velikom i srednjem privatnom šumoposjedniku može se izreći kazna do dvostrukog iznosa učinjene štete, odnosno neizvršene obveze.

*Lakši prekršaji velikih i srednjih šumoposjednika i drugih pravnih osoba*

### Članak 85.

* 1. Novčanom kaznom od 10.000,00 do 30.000,00 kuna kaznit će se za prekršaj veliki i srednji privatni šumoposjednik ili druga pravna osoba ukoliko:

1. ne prikuplja podatke u dijelu upisnika o oštećenosti šuma za koje ministar propisuje pravilnikom (članak 40.)
2. veliki privatni šumoposjednik ne prikuplja podatke o šumskim požarima (članak 41. stavak 2.)
3. u šumi ili na šumskom zemljištu, te na zemljištu 50 metara od ruba šume loži otvorena vatra i pali drveni ugljen (članak 43. stavak 1.)
4. u šumi odlaže otpad (članak 43. stavak 3. i 4.)
5. šumarske radove ne izvode osposobljene fizičke osobe uz nadzor pravne osobe (članak 49. stavak 4. ).
   1. Za prekršaj iz stavka 1. ovoga članka kaznit će se i odgovorna osoba u pravnoj osobi novčanom kaznom od 5.000,00 do 7.000,00 kuna.

*Teški prekršaji malih šumoposjednika i drugih pravnih osoba*

### Članak 86.

1. Novčanom kaznom od 20.000,00 do 35.000,00 kuna kaznit će se za prekršaj mali privatni šumoposjednik ili druga pravna osoba ukoliko:
2. ne gospodare šumom i šumskim zemljištem na način propisan ovim Zakonom (članak 23. stavak 1.)
3. ne izrade šumskogospodarske planove (članak 29. stavak 6.)
4. dopusti pustošenje šuma, sječu stabala ili njihovo oštećivanje, krčenje šuma, (članak 36. stavak 1.)
5. zemljište na kojem je izvršeno krčenje šume u roku od dvije godine ne privedu namjeni radi koje je obavljeno krčenje odnosno ako zemljište ne pošume u tijeku naredne godine (članak 37. stavak 4.)
6. u šumi ili na šumskom zemljištu gradi ili dopusti gradnju objekata protivno odredbama članka 38. ovog Zakona
7. ne provodi šumski red (članak 42. stavak 2.)
8. šumarske radove ne izvode registrirani i licencirani izvođači, a stručne poslove ne obavljaju ovlašteni inženjeri (članak 49. stavak 1. i 5.)
9. šumarskom inspektoru ne omogući provođenje nadzora ili mu ne pruži potrebne podatke ili obavijesti (članak 76.)
10. ne izvrši rješenje šumarskog inspektora (članak 78. stavak 1.).
11. Za prekršaj iz stavka 1. ovoga članka kaznit će se i odgovorna osoba u pravnoj osobi novčanom kaznom od 5.000,00 do 10.000,00 kuna.
12. Ako su prekršajem iz stavka 1. ovoga članka prouzrokovane osobito teške posljedice, može se velikom i srednjem privatnom šumoposjedniku ili drugoj pravnoj osobi izreći kazna do dvostrukog iznosa učinjene štete, odnosno neizvršene obveze.

*Srednje teški prekršaji malih privatnih šumoposjednika i drugih pravnih osoba*

### Članak 87.

1. Novčanom kaznom od 15.000,00 do 25.000,00 kuna kaznit će se za prekršaj mali privatni šumoposjednik ili druga pravna osoba ukoliko:
2. izvrši ili dopusti izvršenje doznake stabala u šumi protivno članku 34. stavku 1., 2., 3., 6. i 7.)
3. šumske proizvode i drvo posječeno izvan šume i šumskog zemljišta transportiraju neobilježeno i ako za njih nemaju izdan propisani teretni list (članak 35.)
4. počini ili dopusti odsijecanje grana, dijelova grana ili kresanje lisnika osim ako to nije predviđeno šumskogospodarskim planovima, dozvoli pašarenje, brst i žirenje, skupljanje i odnošenje šušnja, mahovine, šumskih plodova i drugih šumskih proizvoda, odnošenje humusa, treseta, listinca i smolarenje (članak 36. stavak 1.)
5. ne prate zdravstveno stanje šuma i poduzimaju mjere radi njihove zaštite od biotskih i abiotskih čimbenika sukladno ovom Zakonu i propisima iz područja biljnog zdravstva (članak 39. stavak 1.)
6. ne osiguraju izravno čuvanje šuma (članak 42. stavak 3.).
7. Za prekršaj iz stavka 1. ovoga članka kaznit će se i odgovorna osoba u pravnoj osobi novčanom kaznom od 3.000,00 do 7.000,00 kuna.

*Lakši prekršaji malih privatnih šumoposjednika i drugih pravnih osoba*

### Članak 88.

* 1. Novčanom kaznom od 10.000,00 do 20.000,00 kuna kaznit će se za prekršaj mali privatni šumoposjednik ili druga pravna osoba ukoliko:

1. ne prikuplja podatke u dijelu upisnika o oštećenosti šuma za koje ministar propisuje pravilnikom (članak 40.)
2. u šumi ili na šumskom zemljištu, te na zemljištu 50 metara od ruba šume loži otvorena vatra i pali drveni ugljen (članak 43. stavak 1.)
3. u šumi odlaže otpad (članak 43. stavak 3. i 4.)
4. šumarske radove ne izvode osposobljene fizičke osobe uz nadzor pravne osobe (članak 49. stavak 4. ).
   1. Za prekršaj iz stavka 1. ovoga članka kaznit će se i odgovorna osoba u pravnoj osobi novčanom kaznom od 5.000,00 do 7.000,00 kuna.

*Prekršaji fizičkih osoba*

### Članak 89.

Novčanom kaznom od 2.000,00 do 7.000,00 kuna kaznit će se za prekršaj fizička osoba ukoliko:

1. doznaku stabala za javnog šumoposjednika, Ustanovu i Službu vrši osoba koja nema završeni preddiplomski ili diplomski sveučilišni ili integrirani preddiplomski i diplomski sveučilišni studij šumarstva (članak 34. stavak 3.)
2. šumske proizvode i drvo posječeno izvan šume i šumskog zemljišta transportiraju neobilježeno i ako je za njih nemaju izdan propisani teretni list (članak 35. stavak 1.)
3. u šumama ili ostalom zemljištu kojima gospodari Ustanova i privatni šumoposjednik obilježbu i izdavanje teretnih listova ne obavljaju fizičke ili pravne osobe koje posjeduju odgovarajuću licenciju Komore (članak 35. stavak 4.)
4. ne poštuju uvjete, način doznake stabala, sadržaj teretnog lista, obilježbu šumskih proizvoda, njihovu otpremu, prijevoz i pohranu, kao vrijeme sječe i šumski red koje ministar propisuje pravilnikom (članak 35. stavak 5.)
5. pustoši šumu, siječe stabla ili ih oštećuju, krči šumu, odsijeca grane, dijelove grana ili kreše lisnik (članak 36. stavak 1.)
6. vrši pašarenje, brst i žirenje, skupljanje i odnošenje šušnja, mahovine, šumskih plodova i drugih šumskih proizvoda, odnošenje humusa, treseta, listinca i smolarenje (članak 36. stavak 1.)
7. zemljište na kojem je izvršio krčenje šume u roku od dvije godine ne privedu namjeni radi koje je obavljeno krčenje odnosno ako zemljište ne pošume u tijeku naredne godine (članak 37. stavak 4.)
8. u šumi ili na šumskom zemljištu, te na zemljištu 50 metara od ruba šume loži otvorenu vatru i pali drveni ugljen (članak 43. stavak 1.)
9. u šumi odlaže otpad (članak 43. stavak 3.)
10. izvodi šumarske radove bez registracije i bez licence, a stručne poslove obavlja ne ovlašteni inženjer (članak 48. stavak 1.)
11. u šumama u vlasništvu Republike Hrvatske obavlja radove pridobivanja drva iz šume isključivo za vlastite potrebe (ogrjevno drvo u količini do 20 m³ godišnje - samoizrada) bez da je osposobljena i nema dozvolu te nadzor pravne osobe koja gospodari tim šumama (članak 49. stavak 4.)
12. ne poštuje propis o vrsti šumarskih radova, minimalnim uvjetima za njihovo izvođenje, sadržaj i način polaganja stručnih ispita za ovlaštenog inženjera, te određenim šumarskim radovima koje privatni šumoposjednik može izvoditi samostalno, a koje ministar propisuje pravilnikom (članak 49. stavak 5.)
13. otuđi šume i šumska zemljišta u vlasništvu Republike Hrvatske, osim u slučajevima predviđenim ovim Zakonom (članak 56. stavak 1.)
14. šumarskom inspektoru ne omogući provođenje nadzora ili mu ne pruži potrebne podatke ili obavijesti (članak 76.)
15. ne izvrši rješenje šumarskog inspektora (članak 78. stavak 1.).

*Obvezno oduzimanje predmeta*

### Članak 90.

1. Predmeti i sredstva koji su bili namijenjeni ili uporabljeni za počinjenje prekršaja iz članka 80. stavka 1. točke 5. i 7., članka 81. stavak 1. točke 1., 2. i 3., članka 83. stavak 1. točke 4. i 6., članka 84. stavak 1. točke 1., 2. i 3., članak 86. stavak 1. točke 3. i 5., članka 87. stavak 1. točke 1., 2. i 3., članka 89. stavak 1. točke 2., 4., 5., 6. i 11. ovoga Zakona, ili su nastali njegovim počinjenjem, oduzet će se.
2. Predmeti iz stavka 1. ovoga članka oduzet će se i u slučaju ako nisu u vlasništvu počinitelja prekršaja.
3. Primjena odredaba ovoga članka ne utječe na prava trećih osoba za naknadu štete od počinitelja prekršaja.

*Zastara*

### Članak 91.

1. Prekršajni postupak za prekršaje propisane ovim Zakonom ne može se pokrenuti nakon proteka dvije godine od dana počinjenja prekršaja.
2. Apsolutna zastara nastupa kada protekne dvostruko vrijeme od dana počinjenja prekršaja određeno stavkom 1. ovoga članka.

## DIO DVANAESTI

## PRIJELAZNE I ZAVRŠNE ODREDBE

*Primjena propisa koji su na snazi*

### Članak 92.

1. Do donošenja provedbenih propisa iz članka 93. ovoga Zakona ostaju na snazi, osim ako nisu u suprotnosti s odredbama ovoga Zakona, provedbeni propisi doneseni na temelju Zakona o šumama (»Narodne novine«, br. 140/05, 82/06, 129/08, 80/10, 124/10, 25/12, 68/12, 148/13 i 94/14), i to:
2. Uredba o postupku i mjerilima za osnivanje služnosti u šumi ili na šumskom zemljištu u vlasništvu Republike Hrvatske u svrhu izgradnje vodovoda, kanalizacije, plinovoda, električnih vodova (»Narodne novine«, br. 108/06)
3. Uredba o postupku i mjerilima za osnivanje prava služnosti u šumi ili na šumskom zemljištu u vlasništvu Republike Hrvatske, u svrhu obavljanja turističke djelatnosti (»Narodne novine«, br. 69/07)
4. Uredba o načinu i kriterijima za davanje u zakup šumskog zemljišta u vlasništvu Republike Hrvatske (»Narodne novine«, br. 76/14)
5. Uredba o osnivanju prava građenja na šumama i šumskom zemljištu u vlasništvu Republike Hrvatske (»Narodne novine«, br. 61/16)
6. Pravilnik o uređivanju šuma (»Narodne novine«, br. 79/15)
7. Pravilnik o čuvanju šuma (»Narodne novine«, br. 28/15)
8. Pravilnik o sadržaju i načinu provođenja nacionalne inventure šumskih resursa (»Narodne novine«, br. 53/06 i 137/08)
9. Pravilnik o doznaci stabala, obilježavanju drvnih sortimenata, popratnici i šumskom redu (»Narodne novine«, br. 17/15)
10. Pravilnik o Upisniku šumoposjednika (»Narodne novine«, br. 137/14)
11. Pravilnik o vrsti šumarskih radova, minimalnim uvjetima za njihovo izvođenje te radovima koje šumoposjednici mogu izvoditi samostalno (»Narodne novine«, br. 16/15)
12. Pravilnik o uvjetima i mjerilima za odobrenje opsega nužne doznake stabala u šumama šumoposjednika (»Narodne novine«, br. 135/14)
13. Pravilnik o postupku za ostvarivanje prava na sredstva iz naknade za korištenje općekorisnih funkcija šuma za izvršene radove u šumama (»Narodne novine«, br. 22/15 i 93/15)
14. Pravilnik o načinu obračuna, obrascima, posebnom računu i rokovima uplate naknade za korištenje općekorisnih funkcija šuma (»Narodne novine«, br. 19/15 )
15. Pravilnik o utvrđivanju naknade za prenesena i ograničena prava na šumi i šumskom zemljištu (»Narodne novine«, br. 72/16)
16. Pravilnik o službenoj iskaznici i znački šumarskog inspektora (»Narodne novine«, broj 142/12) i
17. Pravilnik o sadržaju i načinu polaganja stručnih ispita za ovlaštene inženjere šumarstva i drvne tehnologije (»Narodne novine«, broj 76/13 i 122/14)
18. Pravilnik o načinu motrenja oštećenosti šumskih ekosustava (»Narodne novine«, broj 74/07 i 15/15)
19. Pravilnik o načinu prikupljanja podataka, vođenju registra te uvjetima korištenja podataka o šumskim požarima (»Narodne novine«, broj 75/13, 250/14 i 21/17).

*Donošenje provedbenih propisa*

### Članak 93.

1. Vlada Republike Hrvatske će u roku od 12 mjeseci od dana stupanja na snagu ovoga Zakona donijeti provedbene propise čije je donošenje propisano člankom 55. stavkom 4., člankom 58. stavkom 3. i člankom 59. stavkom 5. ovoga Zakona.
2. Ministar će u roku od 12 mjeseci od dana stupanja na snagu ovoga Zakona donijeti provedbene propise čije je donošenje propisano člankom 13. stavkom 3., člankom 15. stavkom 5., člankom 26. stavkom 6., člankom 28. stavkom 12., člankom 34. stavkom 7., člankom 35. stavkom 5., člankom 40. stavkom 2., člankom 41. stavkom 4., člankom 42. stavkom 7., člankom 49. stavkom 5., člankom 49. stavkom 6., člankom 61. stavkom 7., člankom 63. stavkom 3., člankom65. stavkom 6., člankom 66. stavkom 4. i člankom 74. stavkom 2. ovoga Zakona.

*Rok za usklađenje s odredbama ovoga Zakona*

### Članak 94.

Šumoposjednici su dužni uskladiti svoje poslovanje i način rada s odredbama ovoga Zakona u roku od godinu dana od dana stupanja na snagu ovoga Zakona.

*Započeti postupci*

### Članak 95.

1. Postupci započeti prema odredbama Zakona o šumama (»Narodne novine«, br. 140/05, 82/06, 129/08, 80/10, 124/10, 25/12, 68/12, 148/13 i 94/14) dovršit će se prema odredbama toga Zakona.
2. Postupci rješavanja imovinsko pravnih odnosa započeti u Tijelu za građevinska područja izdvojena sukladno odredbama Zakona o šumama (»Narodne novine«, br. 140/05, 82/06, 129/08, 80/10, 124/10, 25/12, 68/12, 148/13 i 94/14) dovršit će se prema odredbama toga Zakona.
3. Šume i šumska zemljišta koja su prema prostornim planovima donesenim prije stupanja na snagu ovoga Zakona u obuhvatu građevinskog područja i/ili izdvojenog građevinskog područja, a za koje nije pokrenut postupak iz stavka 2. ovoga članka, izdvojiti će se prema odredbama ovoga Zakona bez suglasnosti iz članka 50. stavka 2.
4. Postupci nadzora koji su započeli prije stupanja na snagu ovoga Zakona dovršit će se prema odredbama propisa koji su bili na snazi u vrijeme njihova pokretanja.

*Prestanak važenja propisa*

### Članak 96.

Na dan stupanja na snagu ovoga Zakona prestaje važiti Zakon o šumama (»Narodne novine«, br. 140/05, 82/06, 129/08, 80/10, 124/10, 25/12, 68/12, 148/13 i 94/14).

*Stupanje na snagu Zakona*

### Članak 97.

Ovaj Zakon stupa na snagu osmoga dana od dana objave u Narodnim novinama.